text:
ལུང་ཐུང་ནང་གི་ནད་ཡམས།
ང་ནི་དུས་རྒྱུན་ཁྲིན་ཏུའུ་ན་གནས་སྡོད་བྱས་ཡོད་པའི་གྲོང་ཁྱེར་གྱི་འབྲོག་པ་ཞིག་ཡིན། ང་རང་ནམ་རྒྱུན་ཕ་ཡུལ་ན་ཡོད་དུས་ཆང་དང་དུ་བ་མི་འཐེན། རྒྱུ་མཚན་ངའི་ཕ་ལགས་ནི་སྡེ་བའི་ནང་གི་དཔེ་བཟང་མི་སྣའི་གྲས་ཡིན་པས་ངས་ཕ་ལགས་ལ་འཛེམ་པ་ཡིན་ཟེར་ནའང་མི་ཆོག་པ་མེད། དེ་བས་ཕྱི་རོལ་དུ་འཁྱམས་དོན་ཡང་རང་གིས་རང་ལ་ཆང་འཐུང་རྒྱུའི་གོ་སྐབས་བྱིན་པ་ཡིན། ལོ་ངོ་བཅུ་གྲངས་ཤིག་ལ་ཕ་ཡུལ་དུ་ཡོང་ནས་ཕ་མ་གཙོས་ནང་མི་དང་ལྷན་དུ་ལོ་སར་ལ་རོལ་མ་མྱོང་། དབྱར་དུས་ཚ་བ་ཆེ་དུས་སུ་ཡུལ་ལ་འཁྱུག་ཙམ་ཡོང་མྱོང་མོད། ཡོང་ཐེངས་རེར་ཡུལ་མི་དག་གིས་“ཁྲིན་ཏུའུ་ལྷ་ཡི་གྲོང་ཁྱེར་ཟེར་ནི་རེད། དེ་ད་སྐྱིད་རྒྱུ་རེད་མོ”ཟེར། ངས་ཀྱང་འོས་མཚམས་ཀྱི་ལན་རེ་བཏབས་ནས་སོང་བ་ཡིན།
ད་ཐེངས་ང་ཡོང་དོན་ནི་ངའི་གྲོགས་པོ་ཙི་ཙི་ལགས་ཀྱི་གློག་བརྙན་དེའི་ཆེད་ཡིན། གློག་བརྙན་དེ་ནི་ལོ་མ་སར་བའི་ཟླ་བ་གཅིག་གི་སྔོན་ནས་འགོ་བརྩམས་པ་ཡིན་མོད། གློག་བརྙན་ནི་སྤྱིར་བཏང་གི་ལས་ཀ་ཞིག་དང་མི་འདྲ་བར་དེ་ནི་གནམ་གཤིས་དང་ཁོར་ཡུག་གི་རམ་འདེགས་མེད་ཚེ་ཕབ་ཐབས་མེད་པ་ཞིག་ཡིན། དེ་བས་ཁངས་དགོས་དུས་ཁངས་དུས་ལྟར་མ་བབས་པ་དང་རླུང་དགོས་དུས་རླུང་དུས་ལྟར་མ་གཡུག་པས་ད་དུང་ལེགས་འགྲུབ་མ་བྱུང་ཡང་ལོ་སར་ཐོན་ལ་ཉེ་བས་མཚམས་མི་འཇོག་ག་མེད་ཆགས། དེ་བས་ཐེངས་འདིའི་གོ་སྐབས་བརྒྱུད་དེ་ངས་ཕ་ཡུལ་ནས་ལོ་སར་ལ་རོལ་ཐུབ་སོང་བས་ཧ་ཅང་དགའ་ཡོད། མ་ཟད་ངའི་གྲོགས་པོ་ཙི་ཙི་ལགས་ལ་ཡང་དེ་ལྟར་དུ་བཀའ་དྲིན་ཞུས་མྱོང་།
ངའི་ཕ་ཡུལ་ནི་མཚོ་སྔོན་པོའི་ལྷོ་རྒྱུད་དུ་གནས་པའི་འབྲོག་སྡེ་ཞིག་ཡིན། ངའི་ཁྱིམ་མི་དང་ཉེ་ས་བཅས་དུད་ཁྱིམ་བཞི་ཙམ་ལུང་ཐུང་ནང་དུ་ཡོད། འགྲིམ་འགྲུལ་གྱི་སྟབས་ཀ་ཅུང་བདེ་ན་ཡང་ལུང་བའི་ནང་དུ་དུད་ཁྱིམ་ཉུང་བས་ཁ་པར་ལ་4Gམེད་ལ་ཐ་ན་བརྡ་འཕྲོད་ཐབས་ཀྱི་བརྡ་རྟགས་ཙམ་ཡང་མེད་པའི་ཚོད་ཡིན། ངའི་ཕ་ལགས་ཀྱིས་བརྡ་རྟགས་བཙལ་བའི་ཐབས་ཤིག་རྙེད་ཡོད་པ་སྟེ་སྒེའུ་ཁོང་གི་མཐོ་སར་མཛེར་མ་ཞིག་བརྡབས་ཏེ་དེའི་མགོར་ཁ་པར་བཀལ་ནས་བཞག་ཚེ་ཁ་པར་ཡོང་བ་དང་སྐད་འཕྲིན་ལ་ཡང་ཅུང་ཟད་རེར་ལྟ་ཐུབ་པ་བྱས་ཡོད། ངའི་ཕ་ལགས་ནི་རྒྱུན་དུ་གཙང་སྦྲ་ལེགས་ཤིང་ལས་ཀ་ལས་དུས་གོ་རིམ་ཡོད་པ་ཞིག་ཡིན། ཐ་ན་ཁོ་རང་རུ་ཁ་ཁྱིམ་མཚེས་ལ་འགྲོ་སྐབས་དག་ཏུའང་ལྷམ་ལ་ལྷམ་རྩི་བྱུགས་ཏེ་ཡང་ལྟ་བསྐྱར་ལྟ་བྱེད་པར་མ་ཟད། ལྭ་བའི་སྟེང་དུ་སྤུ་ཉག་གཅིག་ཙམ་ཡང་འགོ་རུ་འཇུག་མི་སྲིད། དེ་བས་ངའི་གྲོགས་པོ་དང་ནང་མིའི་ནང་ན་ང་ནི་ཁོའི་བུ་མིན་ཚུལ་གྱི་ཀུ་རེ་ཡང་མང་པོ་ལབ་རྒྱུ་ཡོད།
ང་རང་ཁར་ཉིན་ཁུལ་ནས་ཡོང་སྐབས་དགའ་རོགས་གཡང་འཚོ་དང་ཆང་གྲོགས་སྐོར་ཞིག་ལ་བདེ་མོ་བཞག ཕུ་བོར་ཡང་ཡི་གེ་འགའ་བསྐུར་ཏེ“ཁྱོད་གང་ན་ཡོད། ད་ལོ་ང་ཡུལ་ལ་སོང་ནས་ལོ་སར་རྒྱུ་ཟེར་གོ ཁྱོད་ཡུལ་ལ་ཡོང་རྒྱུ་ཨེ་ཡིན། ཡོང་ཐུབ་ན་ཤོག་ར་ད་ལོ་ཡུལ་ནས་ཨ་ཕ་ཨ་མ་དང་ལྷན་དུ་ལོ་སར་སྐྱིད་པོ་ཞིག་ལ་རོལ་”ཞེས་བཤད་པ་ཡིན། ངེད་ཀྱི་ཕུ་བོ་ནི་ཚོང་རྒྱག་མཁན་ཞིག་ཡིན་སྟབས་ནམ་རྒྱུན་ནང་ལོག་གི་ས་ཆ་གང་ས་གང་དུ་འགྲོ་རྒྱུགས་ཧ་ཅང་མང་མཁན་ཞིག་ཡིན། ཁོས་དེ་ན་འགྲིག་འདུག རྒྱ་ལོའི་ཚེས་པ་གསུམ་ཙམ་ནས་ཁོ་ཡང་ཡུལ་དུ་ཐོན་ངེས་ཟེར། ཕ་ལགས་ཀྱིས་བཤད་ན་ད་ལོར་སྡེ་བའི་ནང་གི་ལོ་ལོན་ཞིག་མ་འཚམས་པས་ཚེས་གཅིག་ཉིན་ལོ་སར་མེད་ཟེར་བས་ཚེས་གསུམ་ལ་ཐོན་ན་འགྲིག་འདུག་ཅེས་བཤད་པ་ཡིན། ཞོར་དུ་ངས་ཁ་པར་ནང་དུ་གློག་བརྙན་ཉི་ཤུ་ལྷག་ཕབ་ལེན་བྱས། གློག་ཀླད་ནང་དུ་ཡང་གློག་བརྙན་འགའ་ནང་འཇུག་བྱས་ཡོད། དེ་བས་སྐབས་སུ་སྐད་འཕྲིན་མི་རྩེ་རྒྱུའི་དམ་བཅའ་བཞག་དེ་ད་ལོའི་ལོ་སར་གྱི་གོ་སྐབས་དམ་འཛིན་བྱས་ནས་ངལ་ཡིད་ཚིམ་པ་ཞིག་གསོ་འདོད་པ་ཡིན།
ལོ་སར་སྐབས་ཀྱི་ཚེས་པ་གཅིག་ཉིན་ནི་རྒྱུན་ལྡན་ལྟར་ལྷིང་འཇགས་ངང་ཚང་མས་གུང་ཟས་དང་དགོང་ཟས་ཡང་རྒྱུན་ལྡན་ལྟར་རོལ་བ་ཡིན། ཚེས་པ་གཉིས་ཉིན་གྱི་དགོང་མོར་ཕ་ལགས་དང་ནུ་བོ་ངེད་ཅག་གསུམ་གྱིས་*སྡེར་ཁ་སྒྲིག་པ་ཡིན། ལོ་ངོ་ཉི་ཤུའི་སྔོན་ཏེ་ཆུང་དུས་ལོ་སར་སྐབས་སུ་ལོ་ཉུལ་ལ་འགྲོ་བར་ཞེ་དག་པའི་དགའ་ཞིང་ཁྱིམ་ཚང་སོ་སོའི་སྡེར་ཁ་ག་ཚོད་བསྒྲིགས་ཡོད་པ་དང་སྡེར་ཁའི་མཐོ་དམན་ལ་ལྟ་བར་ཧ་ཅང་དགའ། དུས་སྐབས་དེར་ལོ་སར་བ་ནི་འགྲན་བཤམ་པ་དང་འདྲ་བར་གོན་པ་དང་འདོག་ཆ། སྡེར་ཁ་སོགས་གང་མང་གང་ཡག་ངོམས་རྒྱུར་ཧ་ཅང་དགའ་བོ་ཡོད། ཡིན་ནའང་ལོ་ངོ་བཞི་ལྔའི་ཡར་སྔོན་ནས་ཟས་ཆུ་འཕྲོ་རླག་དང་འགྲོ་གྲོན་ཇེ་ཉུང་དུ་གཏོང་བའི་ཆེད་དུ་སྡེ་བས་སྒྲིག་སྲོལ་འགའ་གཏན་ཁེལ་བྱས་ཡོད་ཏེ། ལོ་སར་ལ་འགྲོ་སྐབས་ཁ་བཏགས་ལས་ཅི་ཡང་བཟུང་མི་ཆོག་པ་དང་། ཅོག་ཙེ་གཅིག་གི་སྟེང་དུ་སྡེར་ཁ་སྣ་གསུམ་ལས་བརྒལ་མི་ཆོག་པའི་སྒྲིག་སྲོལ་རབ་དང་རིམ་པ་བཞག་ཡོད་པས་ནུ་བོ་དང་ངེད་གཉིས་ནི་གློག་ལྟར་འཁྱུག་ནས་དུས་ཚོད་ཕྱེད་ཀའི་ནང་ལོ་སར་གྱི་སྟ་གོན་ཡོངས་སུ་འཚག་ཟིན་པ་བྱས། ཕ་ལགས་ཨ་ལགས་ཚང་བཞུགས་མྱོང་སའི་ཞོལ་གྱི་འདུག་སྟེགས་སུ་བསྡད་དེ་ཅི་ཡང་མི་སྨྲ་བར་སྡེར་ཁའི་ནང་དུ་བལྟས་ཏེ་བསྡད། སྡེར་ཁ་འདི་ཙམ་གྱིས་ཁོའི་ཡིད་རྩ་བ་ཉིད་ནས་ཚིམ་གྱི་མེད་པ་ཤེས།
དགོང་ཟས་རོལ་བའི་སྐབས་དེར་ཕ་ལགས་ལ་་ཁ་པར་ཞིག་འབྱོར་བྱུང་། ཕ་ལགས་ཀྱིས་“ཨ་ཨ། མི་གོ་གི་ཡ། ཨ་་་་ཨ་ལ། བྱ་འདི་ཁྱོད་ཚོར་སྐྱོན་མེད་ལ་”ཟེར། མ་ལགས་ཀྱིས་“ཅི་རེད། ཅི་རེད ” ངའི་མ་ལགས་ནི་རྒྱུན་དུ་མོ་དང་འབྲེལ་བ་ཡོད་མེད་ཀྱི་དོན་དག་གང་ཡིན་ཡང་ཉན་པར་སྤྲོ་ལ་འདྲི་བར་དགའ་བ་ཞིག་ཡིན་པར་མ་ཟད། དོན་མེད་མིག་ཆུ་གཏོང་མཁན་ཞིག་ཀྱང་ཡིན། དཔེར་ན་གློག་བརྙན་ལ་བལྟས་ན་མིག་ཆུ་འཕེན་སྲིད་ལ། ཐག་རིང་གི་ཤི་སྐད་ཞིག་གོ་ན་ཡང་མིག་ཆུ་འཕེན་སྲིད། ཕ་ལགས་ཀྱིས་འདང་ཅུང་ཙམ་རྒྱབ་ནས། “སྟག་བྷ་རེད། ལས་ཁུངས་ཀྱིས་གནང་བ་བཏང་ཏེ་ཡུལ་ལ་ལོ་སར་བྱེད་དུ་ཡོང་སྐབས་ལམ་ནས་བཀག་ཏེ་ཡོང་གི་མ་བཞག་ཟིག་”ཟེར། སྟག་བྷ་ནི་ཕ་ལགས་ཀྱི་ཨ་ཅེ་ཆེ་བའི་བུ་ཡིན་ལ། རྫོང་སྲིད་གཞུང་གི་འགོ་བ་ག་གེ་མོ་ཞིག་ཡིན། མ་ལགས་ཀྱིས་“ཅི་བྱས་སོང་ནི་རེད། སྡེ་སྟག་བྷར་ཁ་ལོ་བའི་ཆོག་ཡིག་ལོས་ཡོད།” ཕ་ལགས་ཀྱིས་དགོད་ཙམ་བྱས་ནས་“དེ་འདྲ་ཟིག་མ་རེད་”ཟེར། མ་ལགས་ཀྱིས་“འོ་ན་ཅི་རེད། *གཡའ་ཡེད་རྒྱུས་གསལ་བོ་ཟིག་མི་བཤད་ནོ།” ཕ་ལགས་ཀྱིས་“ཚེ་རྡོ་ཡོད་སའི་སློབ་གྲྭ་དེ་གྲོང་ཁྱེར་གང་ཟིག་རེད་དྲ་”ཟེར། སྲིང་མོས་“དེ་ཧོའུ་པེ་ཝུའུ་ཧན་རེད་ཡ”། “འོ་དེ་ནས་ནད་ཡམས་ཤིག་རྒྱ་ནང་ལ་མཆེད་དེ་མི་མང་པོ་ཤི་འདུག་ཟེར། དེ་བས་ཚེ་རྡོ་ཡང་རྫོང་སྤྱི་བདེ་ཅུའུ་ཡོང་ནས་བཟུང་བཏང་ཟིག་ཟེར་ཡ།” མ་ལགས་ཀྱིས་“བྱ་འདི་ཚེ་རྡོར་ལ་ནད་དེ་བྱུང་ཡོད་དུས་སྟག་བྷ་དང་སྲུ་མོ་མཚོ་སྐྱིད་ལ་ཡང་བྱུང་ལོས་ཡོད་།” ང་ཁར་ཉིན་ཁུལ་ནས་ཡོང་སྐབས་ཝུའུ་ཧན་གྱི་གྲོགས་པོ་ཆོས་ཐོར་འབྲེལ་བ་བྱས་མོད་དེ་འདྲའི་ཚབས་ཆེན་ཡིན་རབ་མི་གླེང་གི་ཡ། ཟས་དུག་ཙམ་ཕོག་ནས་མི་གཉིས་གསུམ་ཞིག་ཤི་རབ་བཤད་འདུག་པ་མ་གཏོགས་གཞན་ཅི་ཡང་བཤད་མི་འདུག སྐབས་དེར་ཕ་ལགས་འཚབ་འཚུབ་ངང་ཕུ་བོར་འབྲེལ་གཏུགས་ཤིག་བྱས་མོད། བརྡ་རྟགས་ཀྱི་དབང་གིས་འཕྲོད་ཐབས་མ་ཡོད། ཕ་ལགས་ཀྱིས་ནུ་བོ་དང་ངེད་གཉིས་ལ་”སོང་སོང་། ཁྱོད་གཉིས་ཕར་ཁ་སོང་ནས་ཁ་པར་ཞིག་རྒྱོབས་ར”ཟེར། ངེད་གཉིས་ཀྱང་འཚབ་འཚུབ་ངང་མདུན་གྱི་དེའུ་འབུར་འགོར་འགོས་ནས་ཕུ་བོར་ཁ་པར་ཞིག་བཏང་བ་ན་ཁོ་རང་ཟི་ལིང་ན་ཡོད་ཟེར། ཁོའི་ནད་འདིའི་གནས་ཚུལ་མང་པོ་ཞིག་བཤད་སོང་ལ། ཁྱེད་ཅག་ཀྱང་ཕྱི་ལ་མ་འགྲོ། ལོ་སར་སྐབས་སུ་ལུང་མདོ་རུ་ལོ་ཉུལ་ལ་མ་འགྲོ་ཟེར། ཁོ་རང་ཉིད་ཡང་ཡར་མར་གང་ལ་ཡང་འགྲོ་རུ་མི་འཇུག་ལ་འགྲོ་ཡང་མི་སྲིད་ཟེར། དེ་ནས་ཞོར་ཏུ་ངས་སྐད་འཕྲིན་ཁ་ཕྱེས་པ་ཡིན། དགའ་རོགས་གཡང་འཚོས་བརྡ་འཕྲིན་ཞིག་སྐུར་འདུག 2020/1/25ལ་སླེབས་མ་ཐག་པའི་ཆུ་ཚོད་བཅུ་གཉིས་ཏག་ཏག་སྟེང་སྐུར་བ་ཞིག་ཡིན་འདུག ངས་ཀྱང་དེའི་མུར་ཁོ་མོར་འཆར་བརྙན་བཀར་བ་ཡིན། མོས་འདི་གར་དེའི་འདྲའི་གནས་ཚུལ་ཛ་དྲག་མིན་ཚུལ་དང་རང་ཉིད་ཡང་ཕྱི་ལ་འགྲོ་ཡི་མེད་ཚུལ་ལབ།
ཁ་པར་གྱི་ས་གནས་ཁྲིན་ཏུའུ་གཏན་ཁེལ་བྱས་ཡོད་པས། ཁྲིན་ཏུའུའི་གནས་ཚུལ་གཅིག་རྗེས་གཉིས་མཐུད་ཀྱིས་བརྙན་ཡོལ་ངོས་སུ་འཚང་འོང་གིན་འདུག འཕྲིན་ཐུང་རེ་ཟུང་ལ་བལྟ་དུས་ཁྲིན་ཏུའུ་རུ་མི་ཉི་ཤུ་ལྷག་ལ་ནད་དེ་བྱུང་འདུག་པར་མ་ཟད་དེའི་ཁྲོད་མི་གཅིག་ཤི་འདུག་པར་གསལ་བསྒྲགས་བྱས་ཡོད། སྐབས་དེར་ཏག་ཏག་སེམས་ལ་དངངས་སྐྲག་སྐྱེས་འོང་། དེ་ནས་ངས་སྐད་འཕྲིན་བར་སྟོང་དང་ཐུན་ཤོན་གསར་འགྱུར་(腾讯新闻)ཀློག་ཙམ་བྱེད་དུས། དངོས་གནས་ནད་དེ་ག་ས་གང་དུ་མཆེད་ཡོད་པར་མ་ཟད། ད་ལྟ་ཝུའུ་ཧན་གྲོང་ཁྱེར་བཀག་སྡོམ་བྱས་ཡོད་པ་དང་། ས་གནས་གང་དག་ལ་ནད་དེ་ཁྱབ་ཡོད་མེད་ཀྱི་ས་ཁྲ་ཡང་བཟོས་འདུག མཚོ་སྔོན་གྱི་གསར་འགྱུར་ལ་ལྟ་སྐབས། མཚོ་སྔོན་ན་མིག་སྔར་ནད་དེ་བྱུང་བའི་མི་གཅིག་ཀྱང་མེད་ལ་ལྷག་ཏུ་མཚོ་སྔོན་འགྲིམ་འགྲུལ་ཉེན་རྟོག་པས་ཕྱོགས་ཡོངས་ཀྱི་ལམ་སྒོ་མཐའ་དག་འགོག་སྲུང་བྱས་ཡོད་པའི་གནས་ཚུལ་འདུག ཕྱིར་ཁྱིམ་ལ་འཛུལ་ནས་ཕ་ལགས་ལ་གནས་ཚུལ་ཇི་བཞིན་བཤད་པ་ཡིན། སྐབས་དེར་ཕ་ལགས་ལྷག་ཏུ་བྲེལ་འཚབ་སྐྱེས་ཤིང་། ཁོ་རང་ཉིད་དེའུ་འབུར་འགོར་བུད་སོང་།
ངེད་ཅག་ལ་བརྡ་རྟགས་མེད་པས་ནད་ཡམས་ཀྱི་གསར་འགྱུར་གསལ་བོ་མ་གོ་ལ། བཤད་ཡམས་ཀྱི་གསར་འགྱུར་ཡང་མ་གོ། ལུང་ཐུང་ནང་གི་འབྲོག་པ་དག་ནི་རྒྱལ་ཁབ་འདི་དང་འབྲེལ་བ་མེད་པ་བཞིན་ཁུ་སིམ་མེར་གནས། དེའུ་འབུར་འགོ་ནས་བརྡ་རྟགས་བཙལ་ཏེ་གསར་འགྱུར་ལས་རྒྱུས་ལོན་བྱུང་བ་ལྟར་ན་ནད་དེ་གཙོ་བོ་ཁ་རླངས་བརྒྱུད་ནས་འགོ་བ་ཞིག་ཡིན་པས་གྲོང་ཁྱེར་གྱི་མི་ཚང་མས་ཁ་ཐུམ་རྒྱག་པ་དང་ཁྱིམ་ལ་ཡོང་དུས་ལག་པ་བཀྲུ་བ་སོགས་ཀྱི་རྒྱུན་ཤེས་ཡང་སྐད་གཉིས་ཀྱི་ལམ་ནས་སྐད་འཕྲིན་བར་སྟོང་ཧྲིལ་བོར་བཀང་འདུག་པ་དང་གཞུང་སྒེར་ཚང་མའི་འཕྲིན་སྟེགས་སུ་ཡང་གནས་ཚུལ་འདིས་ཡོངས་སུ་བཟུང་འདུག
ངས་མ་ལགས་ལ་རྒྱུན་ཤེས་དེ་དག་བཤད་སྐབས་མ་ལགས་དགོད་ཙམ་བྱས་ནས་”དེ་ཡིན་དུས་འུ་ཚང་གི་ཁྱི་རྒན་མགོ་སྐྱ་ལ་ཁ་ཐུམ་ཞིག་བཟོ་དགོས་རྒྱུ་རེད་ལ”ཟེར། ངེད་ཚང་གི་ཁྱི་རྒན་མགོ་སྐྱ་ནི་གདོང་དང་དཔྲལ་བ་དཀར་ཤས་ཆེ་བས་ཁོ་ལ་མགོ་སྐྱ་ཟེར། ཐག་རིང་ནས་མགོ་སྐྱ་མགོ་སྐྱ་ཞེས་བོས་ཚེ་ཁོས་རང་ཉིད་འབོད་བཞིན་པ་ཚོར་ནས་ཨམ་ཅོག་ལྷེབ་བེ་ལྷེབ་བེར་བདག་པོའི་གམ་དུ་རྒྱུགས་འོང་མཁན་ཞིག་ཡིན། མགོ་སྐྱ་ལོ་ན་མཐོ་བས་ཁྱི་ཁང་ཞིག་བཟོས་ཡོད་པ་ལས་ལྕགས་ཐག་གིས་འདོག་མི་དགོས། ཁོ་རང་ཉིན་གུང་ལ་སླེབས་ཏེ་ཉི་མས་དྲོས་ཙམ་བྱས་དུས་ཡར་མར་ལ་ཉུལ་ཉུལ་ནས་དགོང་མོར་ཁྱི་ཁང་དུ་ཁ་རོག་གེར་ངལ་གསོ་བར་གོམས་པ་ཞིག་ཡིན།
ཚེས་པ་བདུན་ཉིན་ཁ་ཐུམ་བརྩེགས་ཏེ་བརྒྱབ་ཞིང་ལྭ་དཀར་གྱོན་པའི་མི་གཉིས་དང་དམག་ལྭ་གྱོན་པའི་མི་བཞིས་ལག་ཏུ་དར་དམར་བཟུང་ཏེ་ལུང་ཐུང་ནང་དུ་ཐོན་བྱུང་། ཨ་ཅེའི་ལོག་ལོག་ཚང་གི་སྒོ་ཁ་རུ་འཚང་གིན་འདུག ང་ཡང་དེར་སོང་བ་ཡིན། ངས་མ་ལགས་ནོར་རྫིར་འགྲོ་སྐབས་རྒྱག་བཞིན་པའི་ཁ་ཐུམ་དམར་པོ་སྟེང་ན་མེ་ཏོག་ཅན་ཞིག་ཡོད་པ་དེ་རྒྱབ་ནས་སོང་བ་ཡིན། དེ་དག་གི་ཁྲོད་ཀྱི་གཅིག་ནི་ངེད་ཚོའི་རུ་གཙོ་རེད། ཁོས་“ངའི་རོགས་པ་འདི་ཚོ་ཐེངས་འདིའི་ཏང་ཡང་(ཏོག་དབྱིབས)་ནད་དུག་སྔོན་འགོག་གི་ཆེད་དུ་དང་བླངས་བྱས་ཏེ་ལམ་སྒོ་སྲུང་བ་དང་ནད་དུག་སྔོན་འགོག་གི་ཤེས་བྱ་དྲིལ་བསྒྲགས་བྱེད་དུ་འོང་བ་རེད། གཞན་ལྭ་དཀར་དཀར་གྱོན་པ་འདི་གཉིས་ནི་སྲིད་གཞུང་གིས་ཆེད་དུ་འུ་ཅག་སྡེ་བར་མངགས་པའི་སྨན་པ་གཉིས་རེད” དེ་ནས་ཕལ་ཆེར་ལོ་ན་སུམ་ཅུར་འབུད་གྲབས་ལོས་ཡོད་བསམ་སྤྱད་ཀྱི་དམག་ལྭ་གྱོན་པའི་དང་བླངས་བ་དེས“ད་ཐེངས་དྲིལ་སྒྲོག་བྱེད་དགོས་པ་ནི་གཙོ་བོ་ཁྱེད་ཅག་ཡར་མར་ལ་མ་འགྲོ། ལྷག་ཏུ་མྱི་མང་འདུས་སར་མ་འགྲོ། ད་ཐེངས་ཀྱི་ནད་དུག་འདི་གཙོ་བོ་ཝུའུ་ཧན་ནས་བྱུང་བ་རེད། དེ་མི་དང་མིའི་ཁ་རླངས་བརྒྱུད་ནས་འགོས་པ་ཞིག་རེད། དེ་བས་ཚང་མས་ཁ་ཐུམ་རྒྱོབས། འགྲོ་འོང་ཇེ་ཉུང་དུ་གཏོང་དགོས་པར་མ་ཟད་མི་ཆ་མེད་དང་རྩ་བ་ཉིད་ནས་འབྲེལ་འདྲེས་བྱེད་མི་ཆོག འདི་སྡེ་དཔོན་དང་ངེད་ཅག་སྐོར་ཞིག་གིས་རྩ་འཛུགས་བྱས་པ་མ་ཡིན་པར་གོང་རིམ་ནས་ཐེངས་འདིའི་ཏོག་དབྱིབས་ནད་དུག་སྔོན་འགོག་གི་ཆེད་དུ་གནང་བའི་བཀའ་རེད། སྡེ་སྲུང་བ་དང་ངེད་ཅག་དང་བླངས་བ་དག་གིས་ཀྱང་རང་གཞན་གཉིས་ཀྱི་ཆེད་དུ་གཟབ་ནན་གྱིས་ཁ་སྒོ་སྲུང་རྒྱུ་དང་བརྟག་དཔྱད་བྱེད་རྒྱུ་ཡིན། གལ་ཏེ་སྒོ་སྲུང་བ་དང་སྡེ་གཙོ་རུ་གཙོ་དག་གི་ཁར་མི་ཉན་པར་གང་འདོད་འགྲོ་རྒྱུགས་བྱས་ན་ཁྲིམས་ཆད་ཕོགས་ངེས”ཞེས་ངོ་གནག་སྟེ་ཐ་མག་ཅིག་འཐེན་ཞོར་ཡར་འགྲོ་ཡར་འགྲོ་བྱས་ནས་དེ་ལྟར་བཤད། རུ་གཙོས་ཀྱང་“འོ་ལེ ད་ཐེངས་ཀྱི་ནད་འདི་གཙོ་བོ་གཙང་སྦྲར་རེག་ལས། དེ་བས་ཚང་མས་རང་རང་ལ་གཙང་སྦྲ་གང་ལེགས་བྱས་ཏེ་བདེ་ཐང་ལ་ཤུགས་རྒྱག་རྒྱུ་གལ་ཆེ”ཟེར་ཞོར་ང་ལ་ཡང་བལྟ་བསྐྱར་བལྟ་བྱས། རུ་གཙོའི་སེམས་སུ་ནང་ལོག་ནས་འོང་བ་ཡོད་ཚད་བདེ་ཐང་མིན་སྙམ་བསམ་གྱིན་པ་འདྲ། རུ་གཙོ་ཀུན་འབྲུག་ནི་ཟླ་བ་གཅིག་གི་ནང་དུ་མགོ་ཐེངས་མ་གཅིག་ལ་བཀྲུ་མི་བཀྲུ་མི་ཤེས་པའི་གཙང་སྦྲ་མི་ལེགས་པ་ཞིག་ཡིན། དེ་བས་སྡེ་མི་ཨ་ཅེ་མ་རིས་ནས་ཁོ་ལ་བཏགས་ས་ཞིག་བྱས་ཡོད། “རུ་གཙོ་ཀུན་འབྲུག་བྱུང་གི་འགྲིག་ཡོད་དྲ།། སྟེང་གི་ཚི་ད་ཅིག་ཅིག་འགྲིག་མེད་ཡ།། གོང་བ་དགོ་ནི་བདག་གོ་མིན་དུས། གྲོང་ང་ཡོང་སྲོལ་མེད་ནོ་ཤོད་དྲ།།” ཨ་ཅེ་ལོག་ལོག་གིས་“རུ་གཙོ་ལེ་ལེ་ཁྱོད་རང་ག་ད་ཐེངས་དུག་སེལ་དགའ་ཟིག་བྱོས་ཡ། ངེད་ཚོ་ད་དྲག་ནི་རེད། བྱ་ཞིག་གིས་ཅིག་ནས་ནད་ཞིག་ཁྱེར་འོང་ནས་མ་བགོས་ན་བགོ་ནི་ཞིག་ཡོད་ནི་མ་རེད་ཟེར་ཞོར་ཡ་ད་ཁྱིམ་ལ་ཡོང་ནས་ཁྱོད་ཚོས་དྲོས་ཇ་འཐུང་།དེ་ནས་ད་དུག་སེལ་དགོས་ནི་ཡིན་ན། ནད་བསྒྲགས་དགོས་ནི་ཡིན་ན་རང་ཚོས་ཅི་བྱ་དགོས་ན་དེ་བྱོས།”རུ་གཙོ་ནི་ཨ་ཅེ་ལོག་ལོག་གི་མ་སྤུན་གྱི་བུ་ཡིན་པས་འཛེམས་དོག་བྱེད་མི་དགོས་པར་རང་ཁྱིམ་ལྟ་བུར་ལོབ་ཡོད།
ང་རང་ཕྱིར་ཁྱིམ་ལ་ཡོང་ནས་མ་ལགས་དང་སྲིང་མོར་ཡང་ཁ་ཐུམ་རྒྱག་ཏུ་བཅུགས་པ་ཡིན། ཕ་ལགས་དང་ནུ་བོ་གཉིས་ཨ་ལགས་ཚང་གི་ལོ་སར་ལ་བུད་སོང་། གཞུང་ལམ་བཀག་ཟིན་པའི་རྐེད་ལམ་དེད་ནས་བུད་སོང་། རྐེད་ལམ་ནི་ཟོག་ལམ་ལྟ་བུ་ཞིག་ལས་མེད་པས་མ་ལགས་ཀྱིས་སེམས་ཁུར་བྱེད་བཞིན་ཡོད། ཅུང་མ་འགོར་བར་རུ་གཙོ་འཁོར་དང་བཅས་ངེད་ཚང་ལ་ཡོང་ནས་ཨ་ཅེ་ལོག་ལོག་ཚང་ནས་བཤད་པ་ལྟར་ནད་འགོག་རྒྱུན་ཤེས་དྲིལ་སྒྲོག་བྱས་ཤིང་དུག་སེལ་བྱས་ཏེ་ཁྱིམ་ནང་ཚང་མར་དུག་སེལ་སྨན་མཆོད། ཐ་ན་མཆོད་ཁང་ནང་དུ་ཡང་དུག་སེལ་སྨན་མཆོད། འགྲོ་ཁར་དང་བླངས་བ་ཚོའི་གྲས་ཀྱི་གཟུགས་པོ་ཐུང་ཞིང་ངོ་མདངས་ཅུང་དམར་བའི་ན་གཞོན་དེས“གལ་ཏེ་ལུས་པོ་མི་བདེ་བ་བྱུང་རྒྱུ་དང་ཏོག་དབྱིབས་ནད་དུག་གི་ནད་རྟགས་འདྲ་བྱུང་ཡོད་པ་མཐོང་ཐོས་ཡོད་ཚེ་ང་ཚོར་གང་མྱུར་གྱིས་ཡར་ཞུ་བྱེད་དགོས། འདིའི་རིགས་ལ་གོང་རིམ་ནས་དགའ་རྟགས་འོས་འཚམས་ཤིག་ཀྱང་ཡོད་ན་ཐང་། གལ་ཏེ་དོན་དག་དེའི་རིགས་འགེབ་སྲུང་བྱས་ནས་གོང་རིམ་གྱིས་ཤེས་རྟོགས་བྱུང་ཚེ་ཉེས་པ་ཡངས་མོ་ཡིན་ནི་མ་རེད”ཟེར་ནས་ཁ་པར་ནང་དུ་ལྟ་ཞོར་འཕྲུལ་རྟར་ཞོན།
ཁོ་ཚོ་ཕར་ཕྱིན་མ་ཐག་མ་ལགས་ཀྱིས་དུག་སེལ་ལ་ཡང་སེལ་བྱས་ཏེ་གདན་ཆ་དང་ཉལ་ཐུལ་ཚང་མ་སྒོར་འཕངས། ཁྱིམ་ལ་ཤུག་པ་གདུག དཀར་ཆ་དང་སྒམ་སོགས་ཆུ་ཡིས་བཀྲུས།
ཕྱི་དྲོ་ཉི་མ་ནུབ་ཁར་ཕ་ལགས་དང་ནུ་བོ་གཉིས་ཕྱིར་ལོག་བྱུང་། ཕ་ལགས་ཀྱིས”ལོ་གྱོན་མའི་རིལ་ལུ་འདི་ཨ་ལགས་ཀྱིས་གནང་ནི་རེད། ནངས་དུས་རྩ་སྟོང་སྐབས་སུ་འཐུང་དགོས། དེ་ནས་ལོ་གྱོན་མ་ཁ་དོན་བྱོས་ར་ནད་མི་འགོ་ཁོ་ཐག་ཡིན་གསུངས་གི།” མ་ལགས་ཀྱིས་འགྱིག་ཐུམ་ནང་དུ་བཅུག་ཡོད་པའི་ལོ་གྱོན་མའི་རིལ་ལུ་དེ་མགོར་ཅིག་བཞག་ནས་ཆོས་སྒམ་གྱི་ནང་དུ་བཞག ཕ་ལགས་ཀྱིས་”མཚེ་རྡོར་སྐྱོན་མེད་ཀི་ཟེར། སང་ཉིན་ཨ་ཅེ་ཚང་ལ་སོང་རྗེས་འུ་ཚང་ལ་ལོ་ཉུག་བྱེད་དུ་ཡོང་རྒྱུ་ཡིན་”ཟེར། མ་ལགས་ཀྱིས“ཨ་ལ་ཡོང་གི་ཆེ་འཇུག. ལམ་ཚང་མ་བཀག་འདུག་ཟེར་ཡ”ཕ་ལགས་ཀྱིས”སྐྱོན་ནི་མ་རེད། སྟག་བྷར་ངོ་མེད་ལ་སུ་ལ་ངོ་ཡོད།”ཟེར་ཞོར་ཨ་ལགས་ཀྱིས་གནང་བའི་ལོ་སྐལ་སྒམ་ནང་དུ་བསྡུས། མ་ལགས་ཀྱིས“ཁྱོས་ཞི་ལུར་ཁ་པར་ཞིག་ཨེ་འཕྲོད་ཐ”ཕ་ལགས་ཀྱིས“འཕྲོད་ཐ། ཉིན་འགའི་རྗེས་ཡུལ་ལ་ཡོང་ཟེར་གི”མ་ལགས་ཀྱིས“ཧ་བོ་ངའི་དེས་ཅིག་ན་དཀའ་གི་ལོས་ཡོད་”ཟེར་ཞོར་ཨོང་གཞུང་བཟུང་ནས་སྒོར་བུད་དེ་ལུང་བའི་མདོ་རུ་ལྟ་བཞིན་ལྟ་བཞིན་ཨོང་ཁང་ཕྱོགས་སུ་ཕྱིན།
ཕྱི་ཉིན་ང་ཡང་སྡོད་མ་ཚུགས་པར་ཕ་ལགས་ཀྱི་འཕྲུལ་རྟ་སེར་དྲིས་མ་ཞོན་ནས་ལུང་མདོ་རུ་ཕྱིན་པ་ཡིན། ལུང་མདོའི་བཞི་ཚིགས་སུ་གནོད་ཐེབས་ས་ཁུལ་དུ་མཐོང་སྲིད་པའི་གུར་སྔོན་པོ་དེ་འདྲ་ཞིག་ཕུབ་ཅིང་། རས་དམར་པོ་ཞིག་ལམ་གྱི་ཕར་ཚར་ལ་འཐེན་ནས་སྲུང་འདུག གུར་སྒོ་རུ་མི་མང་པོ་ཞིག་དང་ཉེན་རྟོག་རླངས་འཁོར་ཞིག་ཀྱང་འདུག ང་རང་ཉེ་བར་བཅར་ནས་རུ་གཙོ་ཀུན་འབྲུག་ལ་ཅི་བྱས་སོང་ནི་རེད་ཞེས་དྲིས་དུས། རུ་གཙོས“ཆུ་ལྷ་སྐྱབས་ཆང་འཐུང་འཛིན་གི་ཡོང་ནི་རེད” ངའི་སེམས་སུ་ཆུ་ལྷ་སྐྱབས་ཀྱིས་རྐུ་བྱས་སོང་ངམ་ཅི་བྱས་པ་ཡིན་ནམ་བསམ་གྱིན། ཁོ་ཅིའི་ཕྱིར་འཛིན་དགོས་ནི་རེད། “ད་ནངས་ཕར་ཚུར་ལ་མ་འགྲོ་ཞེས་ན་ཁ་མི་ཉན་གི་དེ་ནས་སྡེ་དཔོན་གྱིས་སྲིད་གཞུང་ལ་གཏུག་བཏང་ནི་རེད། ད་བཤད་ལེ་ཡོང་ན་ཉིན་འདི་ཚོར་ཁ་འཁྲུག་བཤད་པའི་གྲས་སུ་ཡང་ཐེ་གི་ཟེར་ཡ། ཡ་ཁྱོད་ཁྲིན་ཏུའུ་ནས་ནམ་ཡོང་བ་ཡིན། ད་ཕྱིར་མ་སོང་ན་བཟང་ཁ་རེད། རྒྱ་ནང་ན་བྱུང་རྒྱུ་མང་གི དེ་བལྟས་ན་རང་གི་ཕ་ས་ཕ་ཡུལ་ནས་ཚང་མར་ཕན་ཐོག་ནས་ལས་ཀ་རེ་ལས་ནས་བསྡད་ན་མི་སྐྱིད་ཀ” ངས་ཀྱང་ལན་ཅི་ཞིག་འདེབས་དགོས་པ་མ་ཤེས་པར། “བདེན་གི ད་ང་ར་ཕྱིར་འགྲོ་འདང་ཆེར་མེད་”ཅེའི་བཤད་དེ་འདང་རྒྱག་ངང་དར་ཅིག་ལུས།
ཚེས་པ་བཅུའི་ཉིན་ཨ་ཅེ་ལོག་ལོག་གི་གློ་ན་ནས་གདོང་དམར་པོར་ཆགས་ཤིང་དབུགས་ཀྱང་ལེན་དཀའ་བའི་ཚོད་ལ་སླེབས། ཕ་ལགས་ཀྱིས་ཨ་ལགས་ཚང་གི་ཕྱག་ནས་ཁྱེར་འོང་བའི་ལོོ་གྱོན་མ་འགའ་ཁྱེར་ཏེ་ཨ་ཅེ་ལོག་ལོག་ལ་བླུད། སུ་ཞིག་གིས་བརྡ་རྒྱབ་པ་མ་ཚོར་ཡང་། ཉིན་གུང་སྨན་ཁང་གི་རླངས་འཁོར་ཞིག་གིས“ཏེང་ཏུས་ཏེང་ཏུས་”ཞེས་སྒྲ་སྒྲོག་བཞིན་ཨ་ཅེ་ལོག་ལོག་ཚང་ལ་ཡོང་དེ། ལྭ་དཀར་གྱོན་ཞིང་མིག་ཡང་མི་རིག་པའི་མི་འགས་ཨ་ཅེ་ལོག་ལོག་མགོ་རྔའི་བཀྱགས་ཏེ་རླངས་འཁོར་ནང་དུ་བཞག ངེད་ཅག་གི་ཐོད་པའི་སྟེང་དུ་ཡང་མེ་མདའ་ལྟ་བུའི་ཅ་ལག་ཅིག་ཚད་ཚད་རྗེས། ཕ་ལགས་ཡང་སྨན་ཁང་དུ་སོང་སྟེ་བརྟག་དཔྱད་བྱ་དགོས་ཟེར་ནས་ཨ་ཅེ་ལོག་ལོག་དང་མཉམ་དུ་སྨན་ཁང་གི་རླངས་འཁོར་ནང་དུ་བཞག་ཏེ“ཏེང་ཏུས་ཏེང་ཏུས་”ཞེས་སྒྲ་སྒྲོག་བཞིན་ལུང་མདོ་རུ་རྡུལ་ཚུབ་ཚུབ་བུད་སོང་།
མཆན།
*སྡེར་ཁ། ཨ་མདོ་མཚོ་ལྷོའི་ཡུལ་སྐད། སྡེར་མའི་ནང་དུ་ཟས་སྣ་སྒྲིག་ཏེ་བཤམས་པའི་དོན།
*གཡའ་ཡེད་རྒྱུ། མཚོ་སྔོན་པོའི་ལུང་སྐད་ཀྱི་གཤེ་ཚིག་ཅིག
2020/2/12ཉིན།
རྩོམ་སྒྲིག་པ། གངས་དགའ།
(མཆོད་མེའི་དཔར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


c: text/html

text:
ག་བར་སོང་ན་གྲི་རྐྱང་རྐྱང་འཛུགས་ནས་འགྲོ་བསྡད་རྒྱུ་དེ་ལན་ལོང་ཤོར་བ་ཡིན་རྒྱུ་རེད།་བོད་ནས་ཁྱིམ་འཚེས་ཤིག་ལ་གྲི་བཙུགས་ཏེ་བསད་ནས་བྲོས་ཡོང་བ་རེད་ཟེར་།
མཐའ་མའི་བསྐྱར་བཅོས། (༣༠༡༩༩༩༠༥༣༠) ༡༤༢༠༡༢༡༠༢༥དར་རྒྱས་ལགས་ད་ལྟ་ས་གནས་ཀཱ་ཅཱ་རཱེ་བཙོན་ཁང་དུ་བཀག་བསྐྱིལ་བྱས་འདུག དེ་རིང་གསར་འགོད་པ་ཆེད་དུ་ངྷ་སའི་ཉེ་འདབས་སུ་ཡོད་པའི་རྫོང་བཙོན་ཁང་ (District Jail, Dharamsala) དུ་ཕྱིན་ཏེ། དར་རྒྱས་དང་ཐུག་འཕྲད་ཀྱིས་ཉེ་ཆར་ངྷ་ས་བདེ་སྲུང་ཡན་ལག་ལས་ཁུངས་མདུན་དུ་རྒྱ་གར་ཉེན་རྟོག་པར་གྲི་བརྒྱབ་པ་དང་། དེ་རྗེས་ཁོས་རང་ཉིད་ལ་གྲི་བཙུགས་པའི་དོན་རྐྱེན་སྐོར་ལ་རྒྱུས་ལོན་བྱས་ཡོད། ཟླ་སྔོན་མའི་ཕྱི་ཚེས་ ༢༥ ཉིན་ངྷ་སའི་བདེ་སྲུང་ཡན་ལག་ལས་ཁུངས་ཀྱི་མདུན་དུ་རང་ལོ་ ༣༢ ཡིན་པའི་བོད་མི་དར་རྒྱས་ཞུ་བ་ཞིག་གིས། རྒྱ་གར་ཉེན་རྟོག་པ་རཱ་ཇེན་ཌར་ཀཱུ་མར་ (Rajender Kumar) ཞེས་པ་ཞིག་ལ་གྲིས་བསྣུན་ཡོད་པ་དང་། དེའི་རྗེས་ཁོ་རང་ཉིད་ལའང་གྲི་ཐེངས་ ༩ ཙམ་བཙུགས་ཏེ་ཕྱོགས་གཉིས་ཀར་རྨས་ཕོག་རྗེས་ཀཱང་རཱ་སྨན་ཁང་དུ་ཁྲིད་དེ་མྱུར་སྐྱོབ་བྱས་ཡོད་ཅིང་། ཉེན་རྟོག་པར་གྲི་གཅིག་ལས་བརྒྱབ་མེད་སྟབས་དེ་ཙམ་རྨས་སྐྱོན་ཚབས་ཆེན་ཆགས་མེད་ཀྱང་། དར་རྒྱས་འཕྲལ་དུ་མྱུར་སྐྱོབ་གཤག་བཅོས་བྱས་རྗེས་ད་ཆར་ཁོང་གི་རྨས་སྐྱོན་དྲག་སྐྱེད་བྱུང་སྟེ་ཀཱ་ཅཱ་རཱེ་རྫོང་བཙོན་ཁང་དུ་བཅུགས་ཡོད་འདུག གསར་འགོད་པ་བཙོན་ཁང་དུ་ཕྱིན་ཏེ་ཁོང་ལ་ཉིན་དེའི་དོན་རྐྱེན་དེ་རྒྱུ་རྐྱེན་གང་འདྲ་ཞིག་གི་ཁྲོད་བྱུང་ཡོད་མེད་དྲིས་པར། ཁོས་ཐོག་མར་བོད་པའི་ཕོ་གསར་ཞིག་དང་འཁྲུག་རྩོད་ཏོག་ཙམ་ཤོར་ཡོད་པ་དང་། དེ་ནས་ཁོའི་སེམས་པར་ཕོ་གསར་དེ་བདེ་སྲུང་ཡན་ལག་ལས་ཁུངས་ནང་འཛུལ་སོང་བསམ་པ་ཞིག་སྐྱེས་པར་བརྟེན་ནང་དུ་ཕྱིན་ཏེ་སྐད་བརྒྱབ་པ་དང་རྡོ་གཞུས་པའི་གནས་ཚུལ་བྱུང་ཡོད་སྐོར་ལས། བདེ་སྲུང་ལས་ཁུངས་ལ་འཁོན་སེམས་ཡོད་པ་དེ་འདྲ་གང་ཡང་མིན་ཚུལ་སྐོར་བརྗོད་བྱུང་། གནས་བབ་གང་འདྲ་ཞིག་གི་འོག་རྒྱ་གར་ཉེན་རྟོག་པ་དེར་གྲི་བརྒྱབ་པ་ཡིན་སྐོར་དྲིས་པར། ཁོས་གཅིག་ནས་རང་ཉིད་ཁོང་ཁྲོའི་དབང་དུ་ཚུད་ཡོད་པ་དང་། གཉིས་ནས་ཉེན་རྟོག་པ་དེས་དམག་ཆས་གྱོན་མེད་པས་ཉེན་རྟོག་པ་ཞིག་ཡིན་མིན་ཤེས་མེད་པ་དང་། ཁོས་རྒྱ་གར་སྐད་ཀྱི་ཐོག་ནས་གཤེ་གཤེ་གཏོང་པ་དང་ཉེན་རྟོག་པར་རྩིས་སྤྲོད་བྱ་རྒྱུ་ཡིན་སྐོར་སོགས་བརྗོད་པའི་སྐབས་སུ་གྲིས་རྒྱག་ཉེས་ཤོར་པའི་གནས་ཚུལ་བྱུང་ཡོད་ཚུལ་བརྗོད་བྱུང་། ཡང་སོ་སོར་རང་ཉིད་ལ་གྲི་ག་རེ་བྱས་ནས་བཙུགས་ཡོད་མེད་དྲིས་སྐབས་ཁོས་། “འདི་རེད་ཟེར་རྒྱུ་ཞིག་མིན་འདུག གཞན་ལ་གྲི་བཙུགས་སྟབས། གནོང་འགྱོད་དང་ཁོང་ཁྲོ། སོ་སོ་རང་ཉིད་ཐོག་ལ་ཁོང་ཁྲོ་ལངས་པ་སོགས་ཀྱི་གནས་བབ་འོག་སོ་སོར་གྲི་བཙུགས་འདུག སྐབས་དེའི་སེམས་ཚོར་ངོ་མ་ཞིག་ངས་ད་ལྟ་འགྲེལ་བཤད་རྒྱག་ཐུབ་ཀྱི་མི་འདུག” ཟེར་ལ། སྐབས་དེར་ཟུར་གཡས་གཡོན་དུ་མི་མང་པོ་ཞིག་ཡོད་པ་ཙམ་ཤེས་ཀྱི་ཡོད་པ་ལས་ཁོ་ཚོས་ག་རེ་བཤད་ཀྱི་ཡོད་མེད་དང་། རྒྱ་གར་ཡུལ་མི་ཚོས་རྡོ་དང་དབྱུག་པ་ཁྱེར་ཏེ་རྡུང་རྡེག་གཏོང་གི་ཡོང་ཡོད་པ་དེ་འདྲ་གང་ཡང་ཤེས་ཚོར་མེད་སྐོར་དང་། བོད་པའི་བུ་མོ་ཞིག་ཁོ་རང་གི་ཉེ་སར་བཅར་བཞིན་སེམས་གསོ་དང་གྲི་ཁོང་ལ་སྤྲོད་ཅེས་ཞུ་བ་བྱས་མཐར། གྲི་ཁོ་མོའི་ལག་ཏུ་ཕར་བཞག་པ་གསལ་བོ་དྲན་གྱི་ཡོད་སྐོར་དང་། སྐབས་དེར་རྨས་སྐྱོན་གྱི་དབང་གིས་ཡིན་ནམ་གང་ལྟར། དྲན་ཤེས་གསལ་བོ་མེད་པ་མ་ཟད་ན་ཟུག་ཡོད་པའི་ཚོར་སྣང་ཡང་གསལ་བོ་ཞིག་མེད་ཚུལ་བརྗོད་བྱུང་། ངྷ་ས་ས་གནས་མགོན་འཛིན་བསོན་ནམས་རྡོ་རྗེ་ལགས་ཀྱིས་གནས་ཚུལ་དེའི་བྱུང་རིམ་ངོ་སྤྲོད་བྱས་པ་ལྟར་ན། ཉེན་རྟོག་པ་རཱ་ཇེན་ཌར་ཀཱུ་མར་ཉིན་དེར་ཉེན་རྟོག་པའི་ལྭ་བ་མ་གྱོན་པར་དེའི་ཉེ་འདབས་ཀྱི་རྒྱ་གར་བའི་གཉེན་སྟོན་ཞིག་ཏུ་ཡོང་ཡོད་པར། བདེ་སྲུང་ཡན་ལག་ལས་ཁུངས་མདུན་དུ་རྙོག་གྲ་འབྱུང་བཞིན་ཡོད་པ་ཤེས་འཕྲལ་དེ་གར་ཡོང་སྟེ་གནས་ཚུལ་དེ་བྱུང་ཡོད་པ་དང་། དེ་མ་ཐག་ཉེ་འཁོར་གྱི་རྒྱ་གར་བ་ཚོས་ལག་ཏུ་རྡོ་དང་དབྱུག་པ་བཟུང་སྟེ་དར་རྒྱས་ལ་ཉེས་རྡུང་གཏོང་རྩིས་བྱས་པར། དར་རྒྱས་བདེ་སྲུང་ཡན་ལག་ལས་ཁུངས་ཀྱི་ཁང་སྟེང་དུ་འཛེགས་ཏེ་སོ་སོའི་ལུས་ལ་གྲི་བཙུགས་ཡོད་པ་དང་། སྐབས་དེར་བུ་མོ་ཞིག་གིས་མིག་ཆུ་གཏོང་བཞིན་རྒྱ་གར་བ་ཚོར་ཞུ་བ་འཐེན་ཏེ་འགོག་ཐབས་དང་། དར་རྒྱས་ལ་སེམས་གསོ་བྱས་མཐར་ལག་པ་ནས་གྲི་ལེན་ཐུབ་པ་བྱུང་ཡོད་འདུག་ལ། དོན་རྐྱེན་བྱུང་ཡུལ་དུ་ཡོད་པའི་བོད་པ་ཁག་ཅིག་གིས་བརྗོད་པ་ལྟར་ན་དར་རྒྱས་ཀྱི་རྒྱུ་མ་ཕྱི་རུ་ཐོན་ཡོད་པ་མཐོང་འདུག དར་རྒྱས་ལགས་སུ་ད་ཆར་གཟུགས་པོའི་གནས་སྟངས་དང་བཙོན་ཁང་གི་གནས་སྟངས་གང་འདྲ་ཡོད་མེད་དྲིས་པར། ཁོང་གིས་རང་ཉིད་ཀྱི་གཟུགས་པོའི་གནང་སྟངས་ཡག་ཏུ་ཕྱིན་ཡོད་ཚུལ་དང་། བཙོན་ཁང་ནང་དམིགས་དཀའ་ངལ་ཆེན་པོ་མེད་སྐོར་དང་སྦྲགས། ནམ་རྒྱུན་རྒྱ་གར་བར་མ་དགའ་བ་དེ་འདྲ་མེད་སྐོར། རང་ཉིད་ཀྱིས་བཟོས་པའི་ནོར་འཆུག་ཐད་བོད་མི་ཚོར་དགོངས་དག་ཞུ་བཞིན་ཡོད་ལ། སྔོན་མ་རང་ཉིད་སློབ་སྦྱོང་ཡོད་མཁན་ཞིག་མིན་ཡང་སློབ་སྦྱོང་བྱ་རྒྱུའི་འདུན་པ་ཆེན་པོ་ཡོད་པ་མ་ཟད། རྗེས་ཕྱོགས་བོད་པའི་སྤྱི་ཚོགས་ནང་ལས་ཀ་བྱ་འདོད་ཆེན་པོ་ཡོད་སྐོར་བརྗོད་དེ། རྒྱ་གར་ནང་རང་ཉིད་ལ་ཕ་མ་སྤུན་མཆེད་སུ་ཡང་མེད་སྟབས། ཐེངས་འདིའི་དོན་རྐྱེན་དང་ཁྲིམས་བཤེར་སོགས་ཀྱི་ཐད་བོད་གཞུང་དང་བོད་མི་ཚོས་རོགས་རམ་ཞིག་གནང་སྐྱོང་ཡོང་པའི་རེ་སྐུལ་ཞུས་སོང་། ཟླ་འདིའི་ཕྱི་ཚེས་ ༡༨ ནས་ཁོང་ཁྲིམས་ཁང་ལ་རྩིས་སྤྲོད་ཀྱིས་ཉེས་དོན་ཞིབ་བཤེར་བྱ་རྒྱུ་ཡིན་འདུག་ལ། སྐབས་དེར་ཁོང་སྒེར་གྱི་ངོས་ནས་ཁྲིམས་རྩོད་པ་བཙལ་ཏེ་ཉེས་དོན་ཐག་གཅོད་དྲང་སྙོམས་ཡོང་ཐབས་བྱ་ཆོག་གི་ཡོད་འདུག་ལ། བདེ་སྲུང་དྲུང་ཆེ་ལགས་ཀྱིས་བརྗོད་པ་ལྟར་ན། དར་རྒྱས་ཀྱི་ཉེས་དོན་ཐད་གཞན་ལ་གྲི་བརྒྱབ་ཏེ་གསོད་རྩིས་བྱས་པ་དང་སོ་སོ་རང་ཤི་རྒྱག་རྩིས་བྱས་པའི་ཉེས་པ་གཉིས་རྩེག་ཕོག་ཉེན་ཡོད་སྐོར་བརྗོད་བྱུང་། གསར་འགོད་པ། བནྡེ་སྐྱབས།

robotstxt: allowed

filter: keep


text:
ཤརཏ་ཅནྡྲ་
ཤརཏ་ཅནྡྲ་ Sarat Chandra das
གྲགས་ཅན་གྱི་བོད་རིག་པའི་མཁས་པ་དང་སྔོན་དབྱིན་གཞུང་ཆེན་མོའི་གསང་ཉུལ་བ་ཤརཏ་ཅནྡྲ་Sarat Chandra dasནི་སྟེས་དབང་ལྟ་བུས་ནད་གཞིས་རྐྱེན་པས་1874ལོར་རྒྱ་གར་བྱང་ཕྱོགས་ཀྱི་རི་གྲོང་རྡོ་རྗེ་གླིང་གི་ཐི་ཡ་སློབ་གྲྭའི་འགན་འཛིན་པའི་གོ་སྐབས་ཐོབ། ཁོའི་ཐོག་མའི་བསམ་ཚུལ་ལ་བསིལ་ཞིང་གཙང་བའི་རྡོ་རྗེ་གླིང་གི་མཁའ་རླུང་གིས་རང་ཉིད་ཀྱི་ནད་གཞི་གསོ་བར་ཕན་ཆེ་ངེས་སྙམ། སྐབས་དེར་དབྱིན་གཞུང་གིས་ཤར་ཕྱོགས་ཡུལ་གྲུ་ཁ་ཤས་ལ་བཙན་འཛུལ་དང་མི་སེར་སྤེལ་གྱི་ཡོད། བོད་ལ་མཚོན་ན་ཡང་སྐབས་དེར་དབྱིན་ཇིས་རྒྱ་གར་བརྒྱུད་ནས་ཧི་མ་ལ་ཡའི་ཁུལ་དུ་བཙན་འཛུལ་བྱ་རྒྱུའི་སྟ་གོན་གྲ་སྒྲིག་བྱེད་དང་བྱེད་བཞིན་ཡོད། རྡོ་རྗེ་གླིང་གི་ཐི་ཡ་སློབ་གྲྭ་དེ་ཡང་གཙོ་བོ་གསང་ཉུལ་བྱ་བ་གནད་དུ་ཟུང་བ་ཞིག་ཡིན་སྐད།
1879ལོ་དང་1881ལོར་རཏ་ཅནྡྲ་Sarat Chandra das་བོད་ལ་ཐེངས་གཉིས་སླེབས། འོན་ཀྱང་ཁོ་བོའི་ངོས་ནས་བརྗོད་ན་དམིགས་ཡུལ་གཙོ་བོ་བོད་ཀྱི་རིག་གནས་ལ་ཞིབ་འཇུག་བྱ་རྒྱུ་ཡིན་པ་མ་ཟད་དང་དེར་སེམས་གཏིང་ནས་དག་ཞེན་ཡོད་པ་ཡིན་སྐད། དེ་ཚོ་ཁོས་ཕྱིས་སུ་སྐད་གྲགས་ཆེ་བའི་བོད་ཀྱི་ཡུལ་སྐོར་ཟིན་བྲིས་དང་ནང་ཆོས་རིག་གཞུང་སྐོར་གྱི་བརྩམས་ཆོས་དེ་ཚོ་ནང་ནས་མཐོང་ཐུབ། གང་ལྟར་ཁོས་གསང་ཉུལ་གྱི་ལས་ཀ་སྒྲུབ་ཡོད་པ་མ་ཟད་འབྲེལ་ཡོད་འགྲོ་གྲོན་དང་མཐུན་རྐྱེན་འོག་རང་གི་ཞིབ་འཇུག་ལས་ཀ་ཚད་ལས་བརྒལ་བ་ཞིག་བྱ་ཐུབ་ཡོད། ཡིན་ཡང་ཁོས་རང་རེའི་གདན་ས་ཁག་ནས་རྩ་ཆེན་གྱི་འཕགས་བོད་གསུང་རབ་མང་པོ་རྡོ་རྗེ་གླིང་དུ་འཁྱེར་ཕྱིན།
ཐེངས་འདིར་ཞུ་རྒྱུ་ནི་1882ལོར་ཤརཏ་ཅནྡྲ་Sarat Chandra dasདང་མཉམ་དུ་ཡོང་བའི་རྡོ་རྗེ་གླིང་གི་བོད་ཡིག་དགེ་རྒན་གྲྭ་པ་ཨོ་རྒྱན་རྒྱ་མཚོ་བྱ་བ་དེ་དང་ཁོ་རང་གཙང་སྟོད་ས་སྐྱ་ནས་ནས་བོ་དོང་བརྒྱུད་འཇད་གཞུང་(དེང་གི་གཞིས་རྩེ་ས་གནས་བཞད་མཐོང་སྨོན་རྫོང་།)ཁུལ་དུ་སླེབས་པ་དང་། ལྷག་དོན་དུ་གཡུང་དྲུང་བོན་གྱི་གདན་ས་རི་རྒྱལ་དགོན་རྩེར་སླེབས་པའི་སྐོར་ཡིན།
གཤམ་ལ་ཤརཏ་ཅནྡྲ་Sarat Chandra das གྱིས་བྲིས་པའི་ཡུལ་སྐོར་ཟིན་བྲིས་དཔེ་དེབ་༼ལྷ་ས་དང་བོད་དབུས་གྱི་འགྲུལ་བཞུད།༽《Journey to lhasa central tibet》གྱི་ལེའུ་བརྒྱད་པ་༼བཀྲིས་ལྷུན་དགོན་དུ་ལོག་པ་དང་ཨོ་རྒྱན་རྒྱ་མཚོས་བོནདགོན་རི་རྒྱལ་གཤེན་དར་མཇལ་བ།༽ ཞེས་པའི་ནང་འཁོད་པ་རྣམས་ཇི་མ་ཇི་བཞིན་དུ་བོད་ཡིག་ཐོག་བསྒྱུར་ཡོད། གཙོ་བོའི་ཟིན་བྲིས་འདིིའི་ནང་སྐབས་དེའི་བོན་དགོན་རི་རྒྱལ་དགོན་རྩེའི་གནས་སྟངས་དང་སྒྲིག་ལམ། དོ་དམ་གཉེར་ལུགས། ཕྱི་རོལ་རྣམ་པ། རྗེ་མཁས་གྲུབ་དང་འགྲོ་གླེང་བྱུང་བའི་རྣམས་པ། དེ་བཞིན་དངུལ་ཆུ་རིན་པོ་ཆེ་དང་ཡ་མཚན་བཀའ་མོལ་བྱུང་བ་རྣམས་ཕྱི་རོལ་བའི་མིག་ལམ་ཞིག་ནས་འཛམ་གླིང་ཕྱི་རོལ་བའི་འདྲེན་བྱེད་ཡུལ་དུ་བསྟན་འདུག་པས་ཁོ་བོས་རྩ་ཆེན་དུ་འཛིན་ནས་རང་ཡུལ་འཇད་གཞུང་སྐྱ་མོ་མཁས་པ་ཡོན་ཏན་མཛོད་འཛིན་ས་དེར་དུས་རབས་༡༩ཡི་ནང་ཕྱི་རོལ་པ་དང་འཐམ་འདྲིས་ཇི་ལྟར་བྱུང་ཚུལ་འབྲེལ་ཡོད་དོ་སྣང་འཇོག་མཁན་བོད་ཡིག་ཀློག་པ་པོ་རྣམས་ཀྱི་མིག་ལམ་དུ་བསྟན་པ་ལགས། དགེའོ། །
ལོ་དེའི་ཟླ་བདུན་པའི་ཚེས་21་ཐོག་ཁོ་བོ་དང་སོག་པོའི་གྲྭ་པ་ཆོས་བཀྲ་ཤིས་བྱ་བ་ཞིག་བོ་དོང་བཀྲ་ཤིས་སྒང་དུ་སླེབས་པ་དང་དེ་ནུབ་ཐང་སྤད་གྲོང་ཚོར་ཞག་སྡོད་བྱས། དེ་རྗེས་གཙང་པོའི་བྱང་ཕྱོགས་འཇད་ཁུལ་དུ་མ་ཕྱིན་པར་རྟ་ནག་ཕྱོགས་སུ་འཆས། རྟ་ནག་མྱུག་ཁུལ་དུ་སླེབས་པ་དང་འདིར་སྤུས་ལེགས་ཀྱི་རྫ་ཆས་སྣ་ཚོགས་མཐོང་རྒྱུ་འདུག ཡིན་ཡང་མི་རྣམས་ཀྱིས་ང་ཚོ་གཞིས་རྩེ་ནས་ཡོང་བ་ཤེས་མ་ཐག་རིམ་ནད་བསེ་བེ་(天花病)འགོས་པའི་ཞེད་སྣང་གིས་གནས་ཚང་གཡར་མཁན་གཅིག་ཀྱང་མ་འབྱོར། ཚེས་26ཉིན་ང་ཚོ་རྟ་ནག་སྟོང་ཆུའི་ལྕགས་ཟམ་ཞིག་བརྒྱུད་ནས་ནུབ་ཕྱོགས་སུ་བསྐྱོད། དེ་དགོང་རྟ་ནག་ཐུབ་བསྟན་དགོན་དུ་ཞག་སྡོད་བྱས། ཚེས་28ཉིན་ཐུབ་བསྟན་དགོན་ནས་ཁ་བྲལ་རྗེས་བྱང་ཕྱོགས་སུ་མེ་ལེ་(མེ་ལེ་གཅིག་ལ་ཀུང་ལི་1.6)ཉི་ཤུ་ཙམ་བསྐྱོད་རྗེས་སྐད་གྲགས་ཅན་གྱི་འབུར་རུ་ཆུ་ཚན་ཞེས་པར་སླེབས་སོང་།
འདིར་པན་ཆེན་རིན་པོ་ཆེ་མཆོག་ཆབ་ཚན་ལ་བཞུགས་མྱོང་ཟེར་བ་དང་། ཁོང་གི་བཞུགས་སྒར་བསྐྱོན་ས་དེ་ལྕགས་རི་དམའ་པོ་ཞིག་གིས་སྐོར་འདུག གོ་ཐོས་ལ་པན་ཆེན་རིན་པོ་ཆེ་ཉེ་དུས་འདིར་ཆུ་ཚན་དུས་འདིའི་ཀླུ་ཡི་གནོད་པ་དང་རྒྱུ་རྐྱེན་གང་འདྲ་ཞིག་གི་འོག་བསྙུན་གཞི་ཕོག་ཚུལ་བྱུང་འདུག དགེ་འདུན་པ་བརྒྱ་ཕྲག་མང་པོ་་འདིར་འདུས་ནས་ཀླུ་གསོལ་མཆོད་པ་དང་རིམ་གྲོ་འདྲ་མིན་སྤེལ་དགོས་བྱུང་བ་རེད་ཟེར། འདི་ཁུལ་དུ་སྦྲུལ་ནག་པོ་མང་པོ་མཐོང་རྒྱུ་འདུག་ ཡིན་ཡང་མང་ཚོགས་ཀྱིས་ཟེར་བར་མི་ལ་གནོད་པ་མི་བྱེད། གལ་སྲིད་ཁྱིམ་ནང་འཛུལ་ཡོང་ཚེ་མི་རྣམས་ཀྱིས་འཚེ་བ་བྱེད་སྲོལ་མི་འདུག
ཉིན་གཉིས་པར་ང་ཚོས་རྗིད་ལ་རྒྱབ་ནས་དར་སྡིངས་སྐྱིད་གཤོང་གྲོང་ཚོར་སླེབས། ཡིན་ཡང་འདིར་གནས་ཚང་གཡར་མཁན་མ་འབྱོར། ཚེས་30ཉིན་དངོས་སུ་གཤེན་དར་སྡིངས་སུ་འབྱོར། འདིའི་ཉེ་འཁོར་དུ་སྐད་གྲགས་ཆེ་བའི་བོན་དགོན་རི་རྒྱལ་དགོན་ཆགས་འདུག ཨོ་རྒྱན་རྒྱ་མཚོས་རང་ཉིད་འབྲས་ལྗོངས་ནས་བོད་དུ་སྟོན་པ་གཤེན་རབ་མི་བོ་ཆེའི་གནས་མཆོག་ཁག་མཇལ་བར་ཡོང་མཁན་གྱི་བོན་པོ་ཞིག་ཡིན་པའི་ཐོག་ནས་རི་རྒྱལ་དགོན་ལ་བཅར་སྒོ་འཚུགས། ཁོས་དགེ་འདུན་པ་ལ་མང་ཇ་བཏང་བ་དང་ཏྲམ་ཀ་ལྔ་ཡི་སྐུ་འགྱེད་ཕུལ། དེས་རྐྱེན་པས་དགོན་པའི་རྟེན་ཁག་མཇལ་བའི་སྐལ་བ་འཆིས། དགེ་འདུན་པས་ང་ཚོ་འདུ་ཁང་ནང་འཁྲིད་པ་དང་དེ་རྗེས་ཐོག་ཁའི་ལྷ་ཁང་ཁག་ཏུ་འཁྲིད་བྱུང་། དེར་བོན་གྱི་ལྷ་ཚོགས་སྐུ་བརྙན་མང་།
ཉིན་གཉིས་པ་མང་ཇ་བཏང་དུས་ད་ལྟ་དགོན་ནང་ཁྱོན་བསྡོམས་གྲྭ་པ་སུམ་ཅུ་ཡོད་པ་ཤེས གྲྭ་གྲངས་ཉུང་པོ་འདི་འདྲ་རྒྱུ་རྐྱེན་ག་རེ་ཡིན་ནམ་ཞེ་ན། གྲྭ་པ་མང་ཆེ་བ་རྣམས་ནི་རྒྱལ་རོང་ནས་ཡིན་པ་དང་ད་ཆ་བྱང་ཁུལ་དུ་འདུལ་བྱ་རིམ་གྲོར་ཡོད་ཟེར། རི་རྒྱལ་དགོན་གྱི་དབུ་མཛད་ཀྱིས་ང་ཚོ་མུན་ནག་པའི་ལྷ་ཁང་ཁག་ལ་རིམ་བཞིན་ལྟ་སྐོར་དུ་འཁྲིད་བྱུང་། དཔའ་འབར་དང་སྒྲོན་མེའི་འོད་ལ་རྟེན་ནས་ད་གཟོད་ཡ་མཚན་ཆེ་བའི་ཞལ་ཐང་དང་ལྷ་ཚོགས་འདྲ་སྐུ་མང་པོ་མཐོང་། དེ་རྗེས་དགོན་འདི་རྗེ་མཁས་གྲུབ་རིན་པོ་ཆེས་ང་ཚོར་མཇལ་ཁ་གནང་། ཁོང་དགུང་ལོ་དྲུག་ཅུ་རེ་བརྒྱད་ཡིན་ཡང་ཤིན་དུ་ཐང་ཤ་དོད་ལ་གཟུགས་པོ་སྟོབས་དང་ལྡན། ཁོང་གིས་ཨོ་རྒྱན་རྒྱ་མཚོ་ལ་བོན་གྱི་ཆབ་ནག་(བོན་གྱི་ཐེག་པ་རིམ་དགུའི་ནང་གསེས།)སྐོར་མང་པོ་ངོ་སྤྲོད་གནང་བ་དང་འབྲེལ་ཡོད་དཔེ་ཆ་ཁ་ཤས་ཀྱང་གཡར་པོ་གནང་། རི་རྒྱལ་གཤེན་དར་གྱི་གོང་དུ་ཆེས་སྔ་བའི་ལྷ་ཁང་ཞིག་ཡོད་པ་ནི་དར་སྡིངས་གསེར་སྒོ་ཁྲ་མོ་ཡིན། དེ་ནི་བཀྲ་ཤིས་ལྷུན་པོ་ལས་ཀྱང་དུས་རབས་ཁ་ཤས་ཀྱིས་སྔ་བར་ཡོད་པར་གྲགས། ཕྱིས་སུ་དུས་རབས་བཅུ་བདུན་པའི་ནང་སོག་པོ་ཇུན་གར་བས་ལྷ་ཁང་མང་པོར་གཏོར་སྐྱོན་བཏང་བ་དང་དགེ་འདུན་པ་རྣམས་ཀྱིས་རྩ་ཆེའི་དངུལ་བྲིས་མཐིང་ཤོག་དཔེ་ཆ་ལ་སོགས་མང་པོ་བྲག་ཕུག་ནང་གཏེར་ལ་སྦས། དེས་རྐྱེན་པས་ད་ཆ་བོན་གྱི་དཔེ་རྙིང་བྲིས་མ་རྣམས་ཤིན་དུ་དཀོན་ལ། དེ་ཚོའི་སྐོར་སོམ་ཉིའི་གནས་སུ་གྱར་ཡོད།
དགོན་གྱི་རྟེན་དང་སྐུ་འདྲ་རྣམས་ནི་ཤིན་དུ་རྙིང་ལ་གནའ་བོའི་རང་བཞིན་དང་ལྡན། དེའི་ནང་ཤིན་ཏུ་ཆེ་བའི་ཤང་དང་རྒྱུ་ཆ་ཟང་སྤུས་དག་ལས་གྲུབ་པའི་སྦུག་ཆལ། ད་དུང་དཔལ་བོ་བདུན་དང་འབྲེལ་བའི་ལྡེབས་རིས། ཞལ་ཐང་འབོར་ཆེན། མཐིང་ཤོག་སྟེང་གསེར་དངུལ་གྱིས་བྲིས་པའི་དཔེ་ཆ་པོད་ཁ་ཤས་བཅས་འདུག འདུ་ཁང་གི་ཡང་རྩེའི་ཐོག་ཁར་ཀ་བ་བཞི་ཅུ་ཞེ་གཉིས་ལྡན་ལ། དགོན་པའི་མཐའ་འཁོར་ཀུན་དུ་ལྟ་ན་སྡུག་པའི་མཆོད་རྟེན་དང་མན་ཐང་མ་ནི་ལག་འཁོར་བཅས་ཀྱིས་ཁེངས། དད་ལྡན་པ་རྣམས་ཀྱིས་སྐོར་བ་གཡས་ནས་གཡོན་དུ་སྐོར་གྱི་འདུག
རི་རྒྱལ་དགོན་དུ་ད་ལྟ་གཤེན་ཚང་ཡན་ལག་བཞི་(གཤེས་སྲས་བཞི་མིན་ནམ་སྙམ།)ཡི་རྒྱུ་ནོར་ཡོད། མ་གཞི་ཁོང་ཚོས་དབང་ལུང་ཞུས་ཡོད་ཀྱང་བཟའ་མི་བུ་ཕྲུག་ཚང་མ་ཡོད། དེས་མ་ཟད་བོན་གྱི་སྟོན་པ་གཤེན་རབ་མི་བོ་ཆེའི་གདུང་རྒྱུད་ཡིན་། ཁྱིམ་རྒྱུད་འདིའི་ཡུམ་ནི་འབྲས་ལྗོངས་ཡུལ་གྱི་སྲིད་སྐྱོང་(sikyong)གི་གཅེན་མོ་ཡིན་པར་གྲགས། པན་ཆེན་སྐུ་ཐོག་གོང་མ་ནི་འབྲས་ལྗོངས་སྲས་མོའི་ཚ་བོ་ཡིན། དེས་རྐྱེན་གཤེན་ཚང་ལ་མི་རྣམས་ཀྱིས་སྐུ་ཞང་ཞེས་འབོད་གྱི་ཡོད། པན་ཆེན་སྐུ་ཐོག་གོང་མ་ནི་བཀྲུས་ནས་མ་དག་པའི་བོན་གྱི་ཁྱིམ་རྒྱུད་ནས་ཡིན་པ་མ་ཟད་གཤེན་ལུགས་དང་བྲུ་ལུགས་གཉིས་དང་འབྲེལ་བ་ཆེ། དུས་རྒྱུན་མི་རྣམས་ལ་ནང་པ་སངས་རྒྱས་བསྟན་པ་འཛིན་མཁན་པན་ཆེན་རིན་པོ་ཆེ་ནི་བོན་སྟོན་པ་གཤེན་རབ་མི་བོ་དང་འབྲེལ་བ་ཆེ་བའི་བོན་ཁྱིམ་ནས་འཁྲུངས་དོན་ག་རེ་ཡིན་ནམ་སྙམ་པའི་ཐེ་ཚོམ་ཡོད། ཐ་ན་བོད་པའི་སྐྱེ་བོ་ཁ་ཤས་ཀྱིས་པན་ཆེན་རིན་པོ་ཆེ་ནི་ཕྱི་པ་དང་བོན་པོ་རེད་ཞེས་ཀྱང་འབོད་ཀྱི་ཡོད་སྐད།
དགོན་འདིའི་ནང་གྲྭ་ཁོངས་རིགས་གཉིས་ཡོད། དེ་ནི་བོད་ཁམས་ཚན་དང་ཁམས་པ་ཁམས་ཚན་རེད། གྲྭ་པ་མང་ཆེ་བ་ནི་ཁམས་པ་ཁམས་ཚན་ནས་ཡིན། དགོན་གྱི་དོ་དམ་ཐད་དབུ་མཛད་གཅིག་དང་ཆོས་ཁྲིམས་གཉིས། དགེ་བསྐོས་གཉིས། སྤྱི་གཉེར་གཉིས། སྐུ་གཉེར་གཉིས་བཅས་ཡོད། དོ་དམ་གནང་མཁན་གྱི་དགེ་འདུན་པའི་ཆས་གོས་ནི་དགེ་ལུགས་དགོན་བཀྲ་ཤིས་ལྷུན་པོ་དང་འདྲ། སྤྱིར་ཡང་རྩེ་མོ་རྣོ་བའི་ཞྭ་སེར་དང་ཟླ་སྒམ་སེར་པོ་གནབས། གྲྭ་རྒྱུན་རྣམས་ཀྱི་སྐེ་རགས་སྟེང་ཆབ་རིལ་བཏགས་པ་དང་ཁ་མདོག་སེར་པོའི་ཞབས་ཟོན་གྱོན་འདུག ཁོང་ཚོ་དེ་མིན་གྱི་ཚོན་མདོག་སྔོན་པོ་དང་ལྗང་ཁུ། ནག་པོ་དང་དཀར་པོ་སོགས་ཀྱི་གྱོན་མི་ཆོག དུས་རྒྱུན་དགོན་ནང་གཅིག་འགྱུར་གྱི་ཤམ་ཐབས་དང་སྟོད་འགག་ལ་སོགས་གཡུང་དྲུང་བོན་གྱི་གཏན་འབེབས་ལྟར་གྱོན་དགོས།
འདུ་ཁང་ནང་ཚོགས་འཚོགས་སྐབས་ཞབས་ཟོན་ཚང་མ་སྒོ་འགྲམ་དུ་ཕུད་ནས་འཇོག་སྲོལ་འདུག ཚོགས་ཀྱི་མང་ཇའི་འགྲོ་གྲོན་གཤེན་ཚང་ནས་ཡོངས་སུ་གཏོང་བ་དང་། གཤེན་ཚང་གི་དཔའ་འབྱོར་ཡོང་ཁུངས་མང་ཆེ་བ་ནི་བྱང་གི་བོན་སྡེའི་ཞལ་འདེབས་དང་དཀོར་རྫས་ལ་བརྟེན་ཡོད། ཁམས་པ་ཁམས་ཚན་ནང་གྲྭ་བ་ཁྱོན་བསྡོམས་བཞི་བཅུ་ཙམ་ཡོད། ཁོང་ཚོ་དབྱར་ཁའི་རིང་མང་ཆེ་བ་བྱང་གི་བོན་སྡེའི་ཁྱིམ་ཚང་ནང་ཞབས་བསྟན་རིམ་གྲོ་སོགས་ལ་བསྐྱོད་དགོས་པ་དང་དགུན་དུས་དགོན་དུ་བཞུགས། དགེ་འདུན་པ་རྣམས་དགོན་ནང་ཆོ་ག་དང་ཞབས་བསྟན་སྒྲུབ་སྐབས་དགེ་ལུགས་པའི་གདན་ས་ཆེན་མོ་ལྟར་གསོལ་ཇ་གང་འདོདད་འཐུང་ཆོག་ལ་དམིགས་གསལ་གྱི་འཛེམས་སྲོལ་གང་ཡང་མེད།
འདིར་ཡོད་ཀྱི་གྲྭ་པ་རྣམས་སོ་སོའི་སོ་ཐར་སྡོམ་ཁྲིམས་ལ་རྟེན་ནས་རིགས་གཉིས་སུ་དབྱེ་ཡོད། ཐོག་མ་དེའི་མིང་ལ་གཤེན་ཚང་སྲུང་ལུགས་ཟེར་བ་དང་ལོ་ངོ་དྲུག་བཅུ་ལ་སླེབས་དུས་སྡོམ་ཁྲིམས་ལེན་གྱི་ཡོད། གཞན་དེའི་མིང་ལ་གཤེན་ཚང་ལུགས་ཟེར་བ་དང་འབྲེལ་ཡོད་དཔེ་འདོན་ཡིག་རྒྱུགས་གྲུབ་ཚེ་གང་མགྱོགས་རབ་བྱུང་སྒྲུབ་དགོས།
འདིར་བཞུགས་པའི་རྗེ་མཁས་གྲུབ་རིན་པོ་ཆེའི་མཚན་གཞན་ལ་གཡུང་དྲུང་རྒྱལ་མཚན་ཟེར་བ་དང་། ཁོང་ནི་སྡོམ་ཁྲིམས་དམ་དུ་འཛིན་མཁན་གྱི་རབ་བྱུང་པ་ཏག་ཏག་ཅིག་རེད། (མཆན། འདིའི་མཁས་གྲུབ་རིན་པོ་ཆེ་ནི་མཁས་གྲུབ་རིན་ཆེན་རྒྱལ་མཚན་གྱི་ཞལ་སློབ་མཁས་གྲུབ་གཉིས་པ་གཡུང་དྲུང་རྒྱལ་མཚན་ཞུ་བ་དེ་ཡིན་པར་འདོད་སྙམ།)
འབྲེལ་ཡོད་དགེ་འདུན་པའི་འདུལ་ཁྲིམས་དང་སྒྲིག་ཁྲིམས་ཁག་ལ་བཅའ་ཡིག་ཞེས་འབོད་ལ་དེ་ནི་བོད་ཤོག་སྟེང་བྲིས་ནས་དགོན་པའི་ནང་ཀུན་གྱིས་མཐོང་སར་བཀྲམས་འདུག གལ་སྲིད་གྲྭ་བཙུན་གྱིས་དགོན་པའི་བཅའ་ཡིག་དང་འགལ་བའི་ཉེས་དམིགས་བསག་ཚེ་ཆད་པ་བཅད་པ་དང་ཡང་ན་དགོན་ནས་ཕྱིར་འབུད་བྱེད། འོན་ཀྱང་ཉེས་དམིགས་ཀྱི་རྐྱིན་ཚབ་འཇལ་བའི་ལུགས་སྲོལ་ཞིག་འདུག་སྟེ་འབྲེལ་ཡོད་བཅའ་ཡིག་གཏན་འབེབས་བྱེད་མཁན་གྱི་བླ་མ་ལ་དངུལ་སྤྲད་པ་དང་ཡང་ན་དོ་དམ་དགེ་འདུན་རྣམས་དང་དགེ་འདུན་ཀུན་ལ་དགྱེས་དངུལ་སྤྲད་རྒྱུ་དེ་རེད།
ཡུལ་འདི་གའི་བོན་པོ་རྣམས་ཀྱི་གཉེན་སྟོན་ལུགས་སྲོལ་དང་སྐུ་ཕུང་རྗེས་འཇུག་བྱེད་སྲོལ་བོད་ཡུལ་གྲུ་གཞན་དང་ཕལ་ཆེར་གཅིག་མཚུངས་སུ་འཆིས། གཤིན་པོའི་སྐུ་ཕུང་ཁང་པའི་ནང་ཆུ་ཚོད་ཉི་ཤུ་རྩ་བཞི་འཇོག་ལ། དེ་རྗེས་དགོན་པ་དང་ལྷ་ཁང་ནང་འཁྱེར་ནས་བསྔོ་སྨོན་བཞུ་ཡི་ཡོད། ཉིན་བཞི་པའི་ཐོག་གཤིན་པོའི་རྒྱན་གོས་རྙིང་པ་འགའ་ལྷ་སྐུའི་མདུན་དུ་འཇོག་ནས་གསོལ་བ་སྨོོན་ལམ་འདེབས་པ་དང་རྣམ་ཤེས་ཐར་པའི་དབྱིངས་སུ་ཐིམ་པའི་རེ་འདོད་བཞུ། མཐའ་མཇུག་སྐུ་ཕུང་དུར་ཁྲོད་དུ་འདྲེན་ནས་བྱ་དང་སེམས་ཅན་ལ་སྦྱིན་པར་བཏང་།
ཟླ་8པའི་ཚེས་5ཉིན་ཨོ་རྒྱན་རྒྱ་མཚོ་གཤེན་དར་སྡིངས་ནས་ཁ་བྲལ་བ་དང་ཉིན་དགུང་གླང་འཕགས་ཆུ་ཚན་(གླང་མ་ཆབ་ཁ་ཆུ་ཚན།)དུ་སླེབས། དེར་བཀྲ་ཤིས་ལྷུན་པོའི་ལྷ་ཁང་གསེར་པོ་ཞིག་འདུག་ལ་དོ་དམ་བྱེད་མཁན་མི་སྣ་གཅིག་འདུག ཆུ་ཚན་ནི་ཚ་དྲགས་ནས་ཆུ་ཚོད་ཕྱེད་ཀ་ཙམ་རིང་ཤ་ཡང་ཚོས་མ་ཡོང་ངམ་སྙམ་པ་གདའ།
དེ་ནས་དངུལ་ཆུ་རི་ཁྲོད་ལ་སླེབས། དེར་དངུལ་ཆུ་རིན་པོ་ཆེ་(དངུལ་ཆུ་དབྱངས་ཆེན་གྲུབ་པའི་རྡོ་རྗེ་མིན་ནམ་སྙམ།1809-1882)མཇལ་བ་དང་། ཁོང་གིས་རྒྱ་གར་ཀ་ལི་ཀ་ཏའི་ལྕགས་ལམ་དང་ཏར་ཁང་ཁ་པར་ལ་སོགས་ཐག་རིང་འགྲུལ་པའི་ཁ་ནས་ཐོས་པ་མང་པོ་ཡ་མཚན་དང་དད་སྣང་ཆེན་པོའི་སྒོ་ནས་སྐད་ཆ་དྲིས་བྱུང་། ད་དུང་ཁོང་གིས་ཟེར་བ་ལྟར་ན། དེང་དུས་ཁ་པར་ཞེས་འ་ཅ་ལག་གསར་པ་ཞིག་འདུག་སྟེ་མི་རྣམས་ཀྱིས་ཐོ་བ་ཞིག་རྡུངས་སྟེ་རྒྱང་རིང་པོའི་ས་ནས་ཕན་ཚུན་སྐད་ཆ་བཤད་ཐུབ་ཀྱི་འདུག་ཟེར་བ་དང་།(རྩོམ་པོ་པོའི་མཆན། ངས་དེ་སྔོན་ཀྲུང་གོའི་རྒྱ་མིས་ཁ་པར་མཐོང་བའི་སྐོར་བཤད་པ་ཐོས་མྱོང་ཡང་བོད་པས་དེ་སྐོར་བཤད་པ་ད་བར་གོ་མ་བྱུང་། འདིར་བླ་མ་ཁོང་ལ་གོ་བ་ནི་ཕལ་ཆེར་མོར་སེ་གློག་བརྡ་ཡིན་ངེས། དེ་ནི་ཐོ་བ་ཆུང་ཆུང་ཞིག་གིས་མཐེབ་གཤོང་སྟེང་བརྡུང་དགོས། 1876ལོར་ཕྱི་གླིང་བ་པེ་འར་གྱིས་ཁ་པར་གཞི་ནས་གསར་དུ་གཏོད། ) ད་དུང་ས་སྣུམ་ལ་བརྟེན་ནས་འོད་འབར་ཐུབ་པའི་ས་བཞུ་བཅས་ལ་ཡ་མཚན་ཆེན་པོ་ཡོད་པ་དང་དེའི་གནས་ལུགས་ཤེས་འདོད་ཆེན་པོ་འདུག
ཉིན་གཉིས་པར་དངུལ་ཆུ་རིན་པོ་ཆེས་ཡང་བསྐྱར་ཨོ་རྒྱན་རྒྱ་མཚོ་འབོད་ནས་རྒྱ་གར་གྱི་སྤྱི་ཚོགས་གནས་སྟངས་དང་སྲིད་གཞུང་སྒྲིག་གཞི། ཚོང་དོན་དང་ཁྲིམས་ལུགས་སྐོར་སོགས་ལ་སྐད་ཆ་མང་པོ་དྲིས་པ་མ་ཟད། ཨོ་རྒྱན་རྒྱ་མཚོས་ལན་བཏབ་པ་ཐམས་ཅད་ཟིན་བྲིས་རྒྱབ་སོང་། དེ་ཉིན་དངུལ་ཆུ་ནས་ཁ་བྲལ་རྗེས་རོང་མཚོ་གྲུ་ཁར་སླེབས། དེར་ཀོ་གྲུ་བསྡད་ནས་གཙང་པོ་བརྒལ། དེ་ནུབ་རྗེ་རོང་ཁ་ཕྱོགས་ཀྱི་དོན་གྲུབ་གླིང་དུ་བསྡད། དེར་ཡང་གནས་ཚར་གཡར་མཁན་མ་འབྱོར་བས་ལུག་ལྷས་ཞིག་ནང་མ་བསྡད་ཀ་མེད་བྱུང་། དེ་ནས་ས་སྐྱ་ཕྱོགས་ལ་འགྲོ་བར་ལམ་གཉིས་འདུག་ལ། གཅིག་ནི་དོན་གྲུབ་གླིང་བརྒྱུད་ནས་ཡིན་པ་དང་། གཅིག་ནི་ལྷ་རྩེ་བརྒྱུད་ནས་རེད་འདུག ཨོ་རྒྱན་རྒྱ་མཚོ་དང་བཅས་ལམ་ཕྱི་མ་དེ་བརྒྱུད་ནས་ཕྱིན། དེ་ནི་ཐག་ཉེ་ཤོས་དེ་ཡིན། ཟླ་8་པའི་ཚེས་10ཉིན་ལྷ་རྩེ་རྫོང་དུ་འབྱོར།


text:
Terdzo-PHI-086
སེར་ལམ་གཅོད་པའི་ཙཀྲ་དཔེའུ་རིས་
revealed by རིག་འཛིན་རྒོད་ཀྱི་ལྡེམ་འཕྲུ་ཅན་ (Rigdzin Gödem)
in cycle ཐུགས་སྒྲུབ་ཀྱི་ལས་ཚོགས་རིན་ཆེན་ཁང་བུའི་སྐོར་ (Thugs sgrub kyi las tshogs rin chen khang bu'i skor)
parent cycle བྱང་གཏེར་ (Byang gter)
Volume 44 (ཕི) / Pages 1005-1006 / Folios 1a1 to
Tibetan Text
སེར་ལམ་གཅོད་ སྐབས། གཟའ་སྐར་དགེ་བ་སྡེ་བརྒྱད་ཀྱི་གདོང་ཟློག་མེད་པ་ཞིག་ལ། སེར་ལམ་འོང་ སར་ཕྱིན་ལ། རྩ་གསུམ་དང་ཡུལ་ལྷ་གཞི་བདག་སྡེ་བརྒྱད་ལ་བསང་དང་གསེར་སྐྱེམས་ སོགས་ཀྱིས་མཆོད་ནས། ཐུགས་སྒྲུབ་ཀྱི་བདག་བསྐྱེད་བླངས་ལ། ལྟོ་འཕྱེའི་ཐིག་བཏབ་པའི་ལྟོ་བར་དོང་གྲུ་གསུམ་རྩེ་མོ་སེར་ལམ་ཕྱོགས་སུ་གཏད་པ་ཁྲུ་གང་ཙམ་བྲུ། གཡམ་སྒྲོམ་ལེགས་པར་བྱས་པའི་ནང་དུ། ཤ་ཐོད་འདི་གན་རྐྱལ་གྱིས་སེར་ལམ་ཕྱོགས་སུ་ཁ་གཏད་ལ་བཅུག །དེ་སྟེང་ཁྱི་ཐོད་ཅིག་ཁ་སྦུབས་ལ་རང་འཐག་ཆག་རོས་མནན། མདའ་གཞུ་འདི་ཐོད་པའི་ཀླད་ཁུང་ཕྱོགས་སུ་མདའ་རྩེ་བསྟན་པ་བཀང་སྟེ་འཕང་རྩིས་ཀྱིས་བཞག །དེའི་སྟེང་དུ་དུར་གཡམ་ལ་རྡོ་རྗེ་རྒྱ་གྲམ་བྲིས་པས་དོང་ཁ་བཅད། ས་རྡོས་ལེགས་པར་གཡོགས་ཤིང་འཐས་པར་གཅག །ཤེས་ན་བཀའ་བརྒྱད་ལྟ་བུའི་བྲོ་རྡུང་བྱ། དེའི་སྟེང་དུ་ཐོ་བརྩིགས་པ་རྡོ་རྗེ་དྲག་པོ་རྩལ་ཁྲོ་བཅུའི་འཁོར་དང་བཅས་པ་བཞུགས་པར་བསམ་ལ་བསྐྱེད་བསྟིམ་རབ་གནས་ཀྱི་མེ་ཏོག་འཐོར་ལ་སེར་ལམ་ཟློག་པའི་དམོད་བཅོལ་བྱའོ། ། ༈ སེར་ལམ་གཅོད་པའི་འཁོར་ལོ་ཆེ་བ། ༈ སེར་སྲུང་སྲོག་མཁར་ཙཀྲ་ཤིན་ཏུ་གལ་གནད་ཆེ་བའི་མན་ངག་གོ ། འདི་གཉིས་ཀྱི་ལྟེ་བར། སྔགས་འཆང་བདག་ལ་ལྷ་སྲིན་སྡེ་བརྒྱད་ཀྱི་ རྔུར་དང་གནོད་པ་སྲུངས་ཤིག་ཟློག་ཅིག་མ་གནོད་ཅིག་བདག་ལ་རཀྵ་རཀྵཿ ཞེས་བྲི།


text:
སྲིད་སྐྱོང་བློ་བཟང་སེང་གེ་མཆོག་གིས་བོད་ཞི་བའི་ལྟེ་གནས་ཤིག་ཏུ་བསྒྱུར་རྒྱུ་ནི་ད་ལྟའི་རྒྱ་དཀར་ནག་བར་གྱི་རྩོད་རྙོག་སེལ་བར་མདུན་ཅོག་སྟེང་གི་ཁ་ཡོད་ལག་ཡོད་ཀྱི་ཐབས་ལམ་དེ་ཡིན་སྐོར་གསུངས་འདུག
ཉེ་ཆར་ནས་བཟུང་ལ་དྭགས་ཁུལ་གྱི་ཧིན་བོད་ས་མཚམས་སུ་རྒྱ་དཀར་ནག་གཉིས་ཀྱི་བར་དཀའ་རྙོག་འབྱུང་བཞིན་ཡོད་པ་དང་འབྲེལ། ཁ་སང་ཕྱི་ཚེས་ ༡ ཉིན་རྒྱ་གར་གྱི་ (India Today) གསར་ཁང་ལ་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་ནས། བོད་དོན་མ་སེལ་བར་དུ་རྒྱ་དཀར་ནག་གཉིས་ཀྱི་དཀའ་རྙོག་མུ་མཐུད་གནས་རྒྱུ་ཡིན་སྐོར་དང་། རྒྱ་གར་གྱིས་བོད་ཀྱི་གནད་དོན་དེ་རྒྱ་གར་གྱི་གནད་དོན་གཙོ་བོ་ཞིག་ཏུ་བསྒྱུར་དགོས་སྐོར་གསུངས་འདུག
སྐབས་དེར་སྲིད་སྐྱོང་མཆོག་གིས། ཧིན་བོད་ས་མཚམས་ནི་ལོ་ངོ་སྟོང་ཕྲག་འགའི་རིང་གནས་ཡོད་པ་དང་། ཉེ་ཆར་རྒྱ་དཀར་ནག་གི་ས་མཚམས་ཟེར་བ་དེ་བྱུང་བ་ནས་བཟུང་། ད་ལྟའི་དཀའ་རྙོག་ཐམས་ཅད་བྱུང་ཡོད་པ་རེད། དཀའ་རྙོག་འདིའི་གནད་དོན་གཙོ་བོ་བོད་ཡིན་སྟབས། བོད་རང་བཙན་ཡིན་སྐབས་ཧིན་བོད་ས་མཚམས་སུ་མཐའ་སྲུང་དམག་དང་སྐོར་སྲུང་དམག དེ་བཞིན་མཐའ་སྲུང་ཆེད་འགྲོ་གྲོན་ཨ་སྒོར་ཐེར་འབུམ་ ༦༠ ཙམ་གཏོང་བཞིན་པ་དེ་ཚོ་དགོས་ངེས་ཅན་མིན་པ་རེད། བོད་བཙན་བཟུང་བྱས་རྗེས་རྒྱ་ནག་གི་མཐའ་སྲུང་དམག་ཧིན་བོད་ས་མཚམས་སུ་བསླེབས་ཏེ་ད་ལྟའི་དཀའ་རྙོག་རྣམས་བྱུང་ཡོད་པ་རེད། ༧གོང་ས་རྒྱལ་བ་རིན་པོ་ཆེ་མཆོག་གི་ཐུགས་འདུན་ལྟར་བོད་དེ་བཞིན་ཞི་བའི་ལྟེ་གནས་ཞིག་ཏུ་བསྒྱུར་ཏེ་བོད་དོན་མ་སེལ་བར་དུ། འཛམ་གླིང་གི་མི་འབོར་མང་ཤོས་རྒྱ་དཀར་ནག་གཉིས་ཀྱི་བར་གཏན་འཇགས་ཀྱི་ཞི་བདེ་ཞིག་ཡོང་ཐབས་མེད་པ་རེད། དེ་བས་བོད་ནི་དཀའ་རྙོག་འདི་སེལ་ཐབས་ཀྱི་གནད་དོན་གཙོ་བོ་ཞིག་ཡིན་པ་རེད། ཅེས་གསུངས་ཏེ། བོད་ཞི་བའི་ལྟེ་གནས་ཤིག་ཏུ་བསྒྱུར་རྒྱུ་ནི་ད་ལྟའི་མདུན་ཅོག་སྟེང་གི་ཁ་ཡོད་ལག་ཡོད་ཀྱི་ཐབས་ལམ་དེ་ཡིན་སྐོར་གསུངས་འདུག
ཡང་སྲིད་སྐྱོང་མཆོག་གིས། ད་ལྟ་ཧིན་བོད་ས་མཚམས་སུ་རྒྱ་ནག་གཞུང་གིས་དམག་འགྲེམས་འཇོག་བྱས་ཏེ་རྙོག་གླེང་ཤུགས་ཆེན་བཟོ་བཞིན་པ་དེ་ནི། ཏོག་དབྱིབས་ནད་ཡམས་རྐྱེན་གྱིས་རྒྱ་ནག་དམར་ཤོག་ཚོགས་པར་གནོན་ཤུགས་ཆེན་པོ་འབྱུང་གི་ཡོད་པ་དང་། རྒྱལ་སྤྱིའི་ཐོག་རྒྱ་ནག་ལ་ཡིད་ཆེས་དཀའ་བའི་གནད་དོན་མང་པོ་ཞིག་འབྱུང་གི་ཡོད་པ་དེའི་ཁ་ཕྱོགས་གཞན་དུ་བསྒྱུར་ཐབས་བྱེད་པའི་སྲིད་བྱུས་ཤིག་ཡིན་ནའང་། ཕྱོགས་གཞན་ཞིག་ནས་རྒྱ་ནག་གཞུང་གིས་མཐའ་མཚམས་སུ་དམག་འགྲེམས་འཇོག་ཤུགས་ཆེན་བྱས་ཏེ་ས་མཚམས་དང་མཚོ་མཚམས་ཁུལ་དུ་རྒྱ་བསྐྱེད་བྱེད་ཀྱི་ཡོད་པས་གཟབ་ནན་བྱེད་དགོས་སྐོར་གསུངས་འདུག
གསར་ཁང་དེས་རྒྱལ་སྤྱིའི་ཐོག་རྒྱ་ནག་གཞུང་གིས་ཀཱ་ཤི་མིར་ (Kashmir) གྱི་གནད་དོན་གླེང་སློང་བྱས་ཏེ་རྒྱ་གར་ལ་ཁ་གཏད་གཅོག་བཞིན་པ་ལྟར། རྒྱ་གར་གྱིས་ཀྱང་གཅིག་མཚུངས་སུ་བོད་ཀྱི་གནད་དོན་དེ་རྒྱལ་སྤྱི་ཅན་ཏུ་བསྒྱུར་དགོས་མིན་དྲིས་པར་སྲིད་སྐྱོང་མཆོག་གིས། རྒྱ་ནག་གཞུང་གིས་བོད་དེ་རྒྱ་ནག་གི་གནད་དོན་གཙོ་བོ་གྲས་གྱི་གཅིག་ཡིན་པ་བརྗོད་ཀྱི་ཡོད་པ་རེད། ཡུལ་བབས་སྲིད་བྱུས་དང་རིག་གཞུང་། ལོ་རྒྱུས་དང་བོད་མི་བཙན་བྱོལ་བ་མང་ཤོས་རྒྱ་གར་ནང་ཡོད་པ་སོགས་ཀྱི་རྒྱུ་མཚན་ལ་བརྟེན། རྒྱ་གར་གཞུང་གིས་བོད་དེ་རྒྱ་གར་གྱི་གནད་དོན་གཙོ་བོ་ཞིག་ཡིན་པ་བརྗོད་ཆོག་པ་ཞིག་རེད། ད་ལྟ་འཛམ་གླིང་ཁྱོན་ཡོངས་ཀྱིས་རྒྱ་ནག་གི་རང་བཞིན་ངོ་མ་ཤེས་རྟོགས་བྱུང་སྟེ་སྲིད་བྱུས་གསར་པ་འཛིན་གྱི་ཡོད་པ་དང་། རྒྱ་གར་གཞུང་གིས་ཀྱང་བོད་ནི་རྒྱ་གར་གྱི་གནད་དོན་གཙོ་བོ་ཞིག་ཡིན་པས། བོད་དོན་དང་འབྲེལ་ནས་སྐད་ཆ་བཤད་དགོས་ཞེས་གསུངས་དགོས་པ་རེད། ཅེས་གསུངས་འདུག
ཉེ་ཆར་ལ་དྭགས་ཡུལ་མི་སྟོབས་ལྡན་ (P. Stobdan) གྱིས་ལ་དྭགས་ནང་འབྱུང་བཞིན་པའི་ས་མཚམས་ཀྱི་དཀའ་རྙོག་དང་འབྲེལ་ཏེ། ༧གོང་ས་རྒྱལ་བ་རིན་པོ་ཆེ་མཆོག་དང་བོད་མིའི་སྒྲིག་འཛུགས་ལ་སྐྱོན་བརྗོད་བྱས་ཡོད་པའི་ཐད་སྲིད་སྐྱོང་མཆོག་གིས། ༧གོང་ས་རྒྱལ་བ་རིན་པོ་ཆེ་མཆོག་བཞུགས་སྒར་དྷ་ས་ཕུད་པའི་ས་གནས་གཞན་ཏུ་ཕེབས་གྲངས་མང་ཤོས་ནི་ལ་དྭགས་ཡིན་པ་རེད། ལ་དྭགས་སུ་ཐེངས་ ༢༧ ལ་ཕེབས་ཡོད་པ་རེད་ལ། འཁྲུངས་སྐར་ཐེངས་བཞི་ལྔ་ཙམ་ཞིག་ལ་དྭགས་ལ་རོལ་གནང་བ་རེད། དེ་བཞིན་དུས་འཁོར་དབང་ཆེན་ཐེངས་ ༣ པ་ལ་དྭགས་སུ་གནང་ཡོད་པ་རེད། རྒྱལ་བ་རིན་པོ་ཆེ་མཆོག་ནས་རྟག་ཏུ་ལ་དྭགས་སུ་རྒྱ་གར་གྱི་སྐུ་མགྲོན་ཞིག་གི་ངོས་ནས་ཕེབས་ཀྱི་ཡོད་པ་དང་། ལ་དྭགས་ནི་རྒྱ་གར་གྱི་ཆ་ཤས་ཤིག་ཡིན་པ་གསུང་གི་ཡོད་པ་རེད། ལ་དྭགས་སུ་གནས་པའི་སྐུ་ཞབས་སྟོབས་ལྡན་གྱིས་དེར་སྣང་མེད་དུ་བཞག་པ་ནི་ངས་བལྟས་ན་ཁ་སྐྱེངས་དགོས་པ་ཞིག་རེད། ཅེས་གསུངས་འདུག
ཡང་སྲིད་སྐྱོང་མཆོག་གིས། ཕྱི་ལོ་ ༢༠༡༤ ལོའི་ལ་དྭགས་ཀྱི་དུས་འཁོར་དབང་ཆེན་སྐབས། ང་སྟོབས་ལྡན་དང་འཕྲད་སོང་ལ། ཁོས་ལ་དྭགས་རྒྱལ་སྤྱིའི་ལྟེ་གནས་ཁང་ལ་སྐད་ཆ་བཤད་པའི་མགྲོན་འབོད་བྱས་སོང་། སྐབས་དེར་༧གོང་ས་རྒྱལ་བ་རིན་པོ་ཆེ་མཆོག་དང་བོད་མིར་གུས་བཀུར་ཡོད་སྐོར་བརྗོད་སོང་། འོན་ཀྱང་ཉེ་ཆར་བརྙན་འཕྲིན་ནང་མཐོང་དུས་གློ་བུར་དུ་གུས་བཀུར་ཅི་ཡང་མེད་པར་སྐད་ཆ་བཤད་ཀྱི་འདུག་ལ། རང་ཉིད་རྒྱལ་ཁབ་ཀྱི་ཕྱི་འབྲེལ་མི་སྣ་ཞིག་ཡིན་པའི་ངོ་སྤྲོད་བྱེད་ཀྱི་འདུག ཇི་ལྟར་གུས་བཀུར་མེད་པ་དང་བཟང་སྤྱོད་མེད་པ་དེ་ནི་ཕྱི་འབྲེལ་མི་སྣ་ཞིག་གི་སྐད་ཆ་བཤད་སྟངས་མིན་པས། ང་རང་ཁ་སྐྱེངས་པོ་བྱུང་སོང་། སྟོབས་ལྡན་གྱིས་གང་བཤད་པ་དེ་དངོས་ཡོད་གནས་ཚུལ་དང་མི་མཐུན་པ་མ་ཟད། ཁོང་གིས་བཤད་སྟངས་དེ་ནི་ཧ་ལས་དགོས་པ་ཞིག་རེད། ལ་དྭགས་མི་མང་ལ་ཆ་བཞག་ནས་བཤད་ན་ལ་དྭགས་དགོན་པ་ཚོགས་པ་དང་ལ་དྭགས་ནང་པ་ཚོགས་པ། དེ་བཞིན་ལ་དྭགས་མི་མང་གིས་སྟོབས་ལྡན་ནོར་ཡོད་པ་དང་། ཁོང་ཚོར་རྒྱལ་བ་རིན་པོ་ཆེ་ལ་དད་གུས་ཆེན་པོ་ཡོད་པ་མ་ཟད། ལ་དྭགས་སུ་གདན་ཞུ་གནང་གི་ཡོད་པ་དེ་བརྗོད་བཞིན་ཡོད་པ་རེད། ལ་དྭགས་མི་མང་གི་ཡོངས་གྲགས་གདན་ཞུའི་ཡི་གེའང་ཡོད་པ་རེད། ངའི་བསམ་པར་སྟོབས་ལྡན་གྱིས་གང་བཤད་ཡོད་པ་དེ་ནི་རེ་འགའི་བསམ་ཚུལ་ཡིན་པ་ལས་ལ་དྭགས་མི་མང་གི་བསམ་ཚུལ་མིན་པ་རེད། ཅེས་གསུངས་འདུག
ཕུན་ཚོགས་སྟོབས་ལྡན་གྱིས་ལ་དྭགས་སུ་འབྱུང་བཞིན་པའི་རྒྱ་དཀར་ནག་བར་གྱི་དཀའ་རྙོག་དང་འབྲེལ་ཏེ། ༧གོང་ས་མཆོག་དང་བོད་མིའི་སྒྲིག་འཛུགས་ལ་གུས་བརྩི་གང་ཡང་མེད་པའི་ཚིག་ངན་བཤད་དེ་སྐྱོན་བརྗོད་ཞུས་རྗེས། ལ་དྭགས་ཀྱི་དད་ལྡན་སེར་སྐྱ་མི་མང་དང་ས་གནས་གནད་ཡོད་ཚོགས་སྡེ་ཁག་བཅས་ནས་ངོ་རྒོལ་ཤུགས་ཆེན་བྱས་པར་བརྟེན། ཁ་སང་སྟོབས་ལྡན་གྱིས་བརྙན་ཐུང་ཞིག་བཀྲམ་སྟེ། ༧གོང་ས་མཆོག་ལ་གུས་བརྩི་མེད་པའི་ཚིག་ངན་ཞུས་ཏེ་མགོན་པོ་གང་ཉིད་དང་དད་ལྡན་སེར་སྐྱ་མི་མང་། ལྷག་པར་དུ་ལ་དྭགས་མི་མང་ལ་ཕོག་ཐུག་ཤོར་བར་བརྟེན། ༧གོང་ས་མཆོག་དང་དད་ལྡན་སེར་སྐྱ་མི་མང་ལ་དགོངས་སེལ་ཞུས་ཡོད་པ་རེད།
གསར་འགོད་པ། ཀླུ་མགོན་ཐར།


text:
ང་ཚོའི་མི་རིགས་ནི་རླབས་ཆེན་གྱི་མི་རིགས་ཤིག་ཡིན། ལོ་ངོ་མང་པོའི་ཤེས་རིག་འཕེལ་རྒྱས་ཀྱི་ལོ་རྒྱུས་བརྒྱུད་རིམ་ནང་ཀྲུང་ཧྭ་མི་རིགས་ཀྱིས་མིའི་རིགས་ཀྱི་ཤེས་ཡོན་ཡར་རྒྱས་ལ་བསུབ་ཐབས་མེད་པའི་བྱས་རྗེས་བཞག་ཡོད། ཉེ་རབས་སུ་ང་ཚོའི་མི་རིགས་ཀྱིས་དཀའ་སྡུག་མང་བོ་མྱངས་ཤིང་། ཀྲུང་ཧྭ་མི་རིགས་ཉེན་ཁ་ཆེ་ཤོས་ཀྱི་དུས་སུ་སླེབས་པ་མ་ཟད། དུས་དེ་ནས་བཟུང་རླབས་ཆེ་བའི་ཀྲུང་ཧྭ་མི་རིགས་བསྐྱར་དར་མངོན་འགྱུར་ཡོང་སླད། སྤྱོད་ཡོན་གཉིས་ལྡན་གྱི་སྐྱེས་བུ་མང་བོས་དཔའ་ངར་ཆེར་བསྐྱེད་ཀྱིས་འགོག་རྒོལ་བྱས་ཀྱང་། སྔ་གཞུག་ཚང་མར་ཕམ་ཉེས་བྱུང་བ་རེད། ཀྲུང་གོ་གུང་ཁྲན་ཏང་དབུ་བརྙེས་རྗེས། མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་སྔོན་འགྱེལ་རྗེས་མཐུད་དང་དཔའ་ངར་ཞུམ་མེད་བྱས་ཏེ། དབུལ་ཕོངས་རྗེས་ལུས་ཀྱི་ཀྲུང་གོ་རྙིང་པ་དེ་ཉིན་རེ་བཞིན་སྟོབས་འབྱོར་མངའ་ཐང་རྒྱས་པའི་ཀྲུང་གོ་གསར་བར་བསྒྱུར་བ་དང་། ཀྲུང་ཧྭ་མི་རིགས་བསྐྱར་དར་ཡོང་བའི་མདུན་ལམ་སྔར་ལས་ཡངས་བར་བྱས། ང་ཚོའི་འགན་འཁྲི་ནི་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་ལོ་རྒྱུས་ཀྱི་རྒྱུན་མཐུད་ནས་མུ་མཐུད་དུ་ཀྲུང་ཧྭ་མི་རིགས་ཀྱི་བསྐྱར་དར་མངོན་འགྱུར་ཡོང་ཆེད་འབད་པ་ལྷོད་མེད་བྱས་ཏེ་ཀྲུང་ཧྭ་མི་རིགས་འདི་ཉིད་འཛམ་གླིང་མི་རིགས་ཀྱི་གྲས་སུ་སྔར་བས་ལྷག་པར་འགྱིང་ངེར་གནས་ཤིང་། མིའི་རིགས་ལ་སྔར་བས་ལྷག་པའི་ལེགས་སྐྱེས་གསར་པ་འབུལ་རྒྱུ་དེ་ཡིན།
《མི་དམངས་ཀྱི་བདེ་སྐྱིད་འཚོ་བའི་རེ་བསྙེག་ནི་ང་ཚོའི་འབད་འབུངས་ཀྱི་དམིགས་དབེན་ཡིན།》(2012ལོའི་ཟླ11ཚེས15)《ཞི་ཅིང་ཕིང་གིས་རྒྱལ་སྲིད་སྐྱོང་ལུགས་གླེང་བ》གླེགས་བམ་དང་བོ། ཕྱི་ཡིག་པར་སྐྲུན་ཁང་གི༢༠༡༨ལོའི་པར་གཞིའི་ཤོག་ངོས༣ནས༤བར།
ང་ཚོའི་མི་དམངས་ནི་འཚོ་བ་ལ་དགའ་ཞིང་ཁོ་ཚོས་ནམ་ཡང་སློབ་གསོ་སྔར་ལས་སྤུས་ལེགས་དང་ལས་ཀ་སྔར་བས་བརྟན་འཇགས་ཡིན་པ། ཡོང་སྒོ་སྔར་བས་ཡིད་མགུ་བ་དང་། སྤྱི་ཚོགས་འགན་སྲུང་སྔར་ལས་འཐུས་ཚང་བ། སྨན་བཅོས་ཆུ་ཚད་སྔར་ལས་མཐོ་བ། སྡོད་ཁང་གི་ཆ་རྐྱེན་ཇེ་ལེགས་དང་ཁོར་ཡུག་སྔར་ལས་མཛེས་པ་བཅས་ཡོང་བར་རེ་སྨོན་བྱེད་བཞིན་ཡོད་པ་དང་། ཕྲུ་གུ་རྣམས་བདེ་ཐང་ངང་འཚར་ལོངས་ཡོང་བ་དང་། ལས་ཀ་སྔར་ལས་ལེགས་པ། འཚོ་བ་སྔར་ལས་ཇེ་ལེགས་བྱེད་པ་བཅས་ལ་རེ་བ་བྱེད་ཀྱིན་ཡོད། མི་དམངས་ཀྱིས་མཛེས་སྡུག་ལྡན་པའི་འཚོ་བར་རེ་སྨོན་བྱེད་པ་ནི་ང་ཚོའི་འབད་བརྩོན་བྱེད་པའི་དམིགས་ཡུལ་ཞིག་ཡིན་ལ། མི་ཡུལ་གྱི་བདེ་སྐྱིད་ཡོད་ཚད་དཀའ་སྤྱད་ཀྱི་ངལ་རྩོལ་ལ་བརྟེན་ནས་གསར་བསྐྲུན་བྱེད་དགོས།
ང་ཚོའི་འགན་འཁྲི་ནི་ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་མུ་མཐུད་དུ་བསམ་བློ་བཅིངས་འགྲོལ་དང་། བསྒྱུར་བཅོས་སྒོ་འབྱེད་མཐའ་འཁྱོངས། སྤྱི་ཚོགས་ཀྱི་ཐོན་སྐྱེད་ནུས་ཤུགས་ཟམ་མི་ཆད་པར་བཅིངས་འགྲོལ་དང་གོང་སྤེལ། མང་ཚོགས་ཀྱི་ཐོན་སྐྱེད་དང་འཚོ་བའི་དཀའ་ངལ་ཐག་གཅོད་གང་ཐུབ། བློ་བརྟན་འགྱུར་མེད་ཀྱིས་ཐུན་མོང་ཕྱུག་འགྱུར་གྱི་ལམ་དུ་བསྐྱོད་རྒྱུ་བཅས་ཡིན།
《མི་དམངས་ཀྱི་བདེ་སྐྱིད་འཚོ་བའི་རེ་བསྙེག་ནི་ང་ཚོའི་འབད་འབུངས་ཀྱི་དམིགས་དབེན་ཡིན》 (2012ལོའི་ཟླ་11ཚེས་15ཉིན། 《ཞི་ཅིང་ཕིང་གིས་རྒྱལ་སྲིད་སྐྱོང་ལུགས་གླེང་བ》 ཕྱི་ཡིག་པར་སྐྲུན་ཁང་གི་༢༠༡༨ལོའི་པར་གཞིའི་ཤོག་ངོས༤།
བརྗོད་དོན་སློབ་གསོའི་ཁྲོད་ཕྱོགས་ཡོངས་ནས་ཐོག་མའི་སེམས་འདུན་ཡིད་ལ་བཟུང་ནས་འགན་འཁྲི་འཁུར་ཞིང་། ཧེ་བག་འཚོལ་བ་དང་། དོན་འཁྱོལ་དམ་འཛིན་བཅས་ཀྱི་སྤྱིའི་བླང་བྱ་ཡིད་ལ་དམ་པོར་བཅངས་ནས་སློབ་སྦྱོང་སློབ་གསོ་དང་། བརྟག་དཔྱད་ཞིབ་འཇུག གནད་དོན་ལ་ཞིབ་བཤེར། དག་ཐེར་དོན་འཁྱོལ་བཅས་ཟུང་འབྲེལ་གྱིས་དོན་གྱི་འབྲས་བུ་ཐོན་གང་ཐུབ་བྱེད་དགོས། ལྟ་སྐུལ་མཛུབ་ཁྲིད་ལ་ཤུགས་སྣོན་བརྒྱབ་ནས་དུས་ཐོག་ཏུ་གཟེངས་བསྟོད་བྱེད་པ་དང་། ནུས་པ་མི་འདང་བའི་རིགས་ལ་དུས་ཐོག་ཏུ་སྐྱོན་བརྗོད་དང་དྲན་སྐུལ་བྱས་ཏེ་ནོར་འཛོལ་བྱུང་ན་དུས་ཐོག་ཏུ་ཡོ་བསྲང་བྱ་དགོས།
ནང་སོག་ཏུ་ཐོག་མའི་སེམས་འདུན་མི་བརྗེད་པར་འགན་འཁྲི་ཡིད་ལ་བརྟན་པོར་འཆང་བཅས་ཞེས་པའི་བརྗོད་དོན་སློབ་གསོའི་གཏམ་བཤད་སྐབས་ཀྱི་གཏམ་བཤད།(2019ལོའི་ཟླ7ཚེས་15ཉིན། མི་དམངས་ཉིན་རེའི་ཚགས་པར།2019ལོའི་ཟླ་7ཚེས17ཉིན།
རང་རྒྱལ་ནི་འཛམ་གླིང་ཐོག་གི་སྤྱི་ཚོགས་རིང་ལུགས་ཀྱི་རྒྱལ་ཁབ་ཆེ་ཤོས་ཤིག་ཡིན་ཞིང་། རང་རྒྱལ་གྱིས་སྤྱི་ཚོགས་རིང་ལུགས་དེང་རབས་ཅན་གྱི་སྟོབས་ལྡན་རྒྱལ་ཁབ་འཛུགས་སྐྲུན་བྱས་ནས་འཛམ་གླིང་ཐོག་གི་ཐོག་དང་པོར་སྤྱི་ཚོགས་རིང་ལུགས་ཀྱི་འགྲོ་ལམ་ཐོག་བསྐྱོད་པའི་སྟོབས་ལྡན་གྱི་མ་རྩ་རིང་ལུགས་མ་ཡིན་པའི་རྒྱལ་ཁབ་བདེ་བླག་ངང་འཛུགས་སྐྲུན་བྱེད་པའི་སྐབས་སུ། ང་ཚོའི་ཏང་གིས་མི་དམངས་ཀྱི་འགོ་ཁྲིད་དེ་རླབས་ཆེན་གྱི་སྤྱི་ཚོགས་གསར་བརྗེ་ཁྲོད་ཀྱི་ལོ་རྒྱུས་དོན་སྙིང་སྔར་ལས་མངོན་པར་བྱེད་ཐུབ།
《སྡུག་འབྱུང་འདུ་ཤེས་ཟབ་ཏུ་གཏོང་བ་དང་ཉེན་ཁ་དང་འགྲན་སློང་ལ་དོགས་ཟོན་མཐའ་གཅིག་ཏུ་བྱེད་དགོས》 རླབས་ཆེན་གྱི་ཕུགས་འདུན་ནི་སྒུག་ནས་ཐོབ་པ་ཞིག་མིན་ལ་འབོད་པ་ལས་ཐོབ་པ་ཞིག་ཀྱང་མིན། ཇི་ལྟར་བསྐྱོད་ན་དེ་ལྟར་དཀའ་ཞིང་། ཇི་ལྟར་བསྐྱོད་ན་དེ་ལྟར་ཉེན་ཁ་ཆེ་ཡང་ཕྱིར་བཤོལ་བྱེད་ཐབས་གཏན་ནས་མེད། བསྒྱུར་བཅོས་སྒོ་འབྱེད་བྱས་པའི་རྗེས་སུ། ཏང་ཡོངས་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་མདུན་དུ་ལྷགས་པའི་ལས་འགན་སྔར་ལས་གཟི་བརྗིད་ལྡན་པ་དང་། འགྲན་སློང་སྔར་ལས་དྲག་པ། ལས་ཀ་སྔར་ལས་རླབས་ཆེ་བ་བཅས་ཡིན། རླབས་ཆེན་གྱི་ སྒྲིག་བཀོད། རླབས་ཆེན་གྱི་བྱ་གཞག རླབས་ཆེན་གྱི་ཕུགས་འདུན་བཅས་ལ་ངེས་པར་དུ་བཀོད་འདོམས་བྱས་ཏེ་དཔའ་ངར་ཆེན་པོས་མདུན་དུ་བསྐྱོད་དགོས།
《བསྒྱུར་བཅོས་སྒོ་འབྱེད་བྱས་ནས་ལོ་ངོ་བཞི་བཅུ་འཁོར་བར་རྟེན་འབྲེལ་ཞུ་བའི་ཚོགས་ཆེན་ཐོག་གི་གཏམ་བཤད》(2018ལོའི་ཟླ12ཚེས18ཉིན།) ཞི་ཅིན་ཕིང་གི 《བསྒྱུར་བཅོས་ཁྱོན་ཡོངས་ནས་གཏིང་ཟབ་ཏུ་གཏོང་རྒྱུ་མཐའ་འཁྱོངས་བྱ་རྒྱུའི་སྐོར་གླེང་བ》ཀྲུང་དབྱང་ཡིག་ཚགས་དཔེ་སྐྲུན་ཁང་གི2018ལོའི་རྒྱ་ཡིག་པར་གཞིའི་ཤོག་ངོས524པ་ནས525པའི་བར།
མདུན་སྐྱོད་ཀྱི་ལམ་བུའི་ཐོག་ང་ཚོས་ངེས་པར་དུ་ཏང་ཡོངས་ཀྱི་རིགས་པའི་གཞུང་ལུགས་ཀྱི་རྒྱབ་རྟེན་ལ་ཤུགས་སྣོན་རྒྱག་དགོས་པ་དང་མར་ཁེ་སི་རིང་ལུགས་ཀྱི་སློབ་སྦྱོང་ཅན་གྱི་སྲིད་ཏང་འཛུགས་སྐྱོང་བྱེད་པའི་བླང་བྱ་ལྟར། མར་ཁེ་སི་ལེ་ཉིན་རིང་ལུགས་དང་མའོ་ཙེ་ཏུང་གི་དགོངས་པ་སློབ་སྦྱོང་དང་ཁོང་དུ་ཆུད་པར་བྱེད་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་ཀྱི་མ་ལག་སློབ་སྦྱོང་དང་ཁོང་དུ་ཆུད་པར་བྱེད་པ། རྩོད་སྒྲུབ་དངོས་གཙོ་རིང་ལུགས་དང་ལོ་རྒྱུས་དངོས་གཙོ་རིང་ལུགས་ཀྱི་འཇིག་རྟེན་ལྟ་བ་དང་བརྟག་ཐབས་སྨྲ་བ་བརྟན་པོར་འཛུགས་པ་བཅས་བྱ་དགོས།
《ཏང་གི་ཚོགས་ཆེན་བཅོ་བརྒྱད་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པར་ཕྱོགས་དྲུག་མངོན་གསལ་དོད་པོས་དམ་འཛིན་ཡག་པོ་བྱེད་དགོས》 (2012ལོའི་ཟླ11ཚེས15ཉིན། ) 《བདེན་འཚོལ》དུས་དེབ་2013ལོའི་དེབ་དང་པོ།
རིགས་པའི་གཞུང་ལུགས་ཀྱི་བློ་སྦྱོང་ནི་ལས་བྱེད་པའི་ཕྱོགས་བསྡུས་བྱང་ཚད་ཀྱི་སྲོག་ཤིང་ཡིན་པ་དང་། རིགས་པའི་གཞུང་ལུགས་བྱང་ཆུབ་པ་བྱེད་རྒྱུ་ནི་ཆབ་སྲིད་ཀྱི་གོ་རྟོགས་ཇེ་མཐོར་གཏོང་བའི་རྨང་གཞི་ཡིན། ཆབ་སྲིད་ཐོག་གི་བློ་རྩ་བརྟན་པོ་ནི་རིགས་པའི་གཞུང་ལུགས་ཐོག་གི་རིག་པ་དྭངས་གསལ་ལས་བྱུང་བ་རེད། དོན་སྙིང་ངེས་ཅན་ཞིག་གི་ཐོག་ནས་བཤད་ན། མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་ཀྱི་གཏིང་ཚད་ཁོང་དུ་ཆུད་པར་བྱེད་པ་དེས་ཆབ་སྲིད་ཀྱི་གོ་རྟོགས་དང་མཐོང་རྒྱ་དང་སེམས་རྒྱ་ཐག་གཅོད་བྱེད་ཀྱི་ཡོད། དེར་བརྟེན་ངས་ཀྲུང་དབྱང་ཆབ་སྲིད་ཅུས་ཀྱི་སློབ་སྦྱོང་གི་ཐོག་ཏུ་མར་ཁེ་སི་རིང་ལུགས་ཀྱི་གཞི་རྩའི་རྩ་བའི་རིགས་པ་སློབ་སྦྱོང་བྱ་རྒྱུར་ཤུགས་སྣོན་རྒྱག་དགོས་པའི་བླང་བྱ་བཏོན་པ་དང་། ལོ་རྒྱུས་དངོས་གཙོའི་རིང་ལུགས་དང་། རྩོད་སྒྲུབ་དངོས་གཙོ་རིང་ལུགས། མར་ཁེ་སི་རིང་ལུགས་ཀྱི་ཆབ་སྲིད་དཔལ་འབྱོར་རིག་པའི་ཐད་ཀྱི་ནང་དོན་སློབ་སྦྱོང་བྱ་རྒྱུའི་བཀོད་སྒྲིག་བྱས་ཟིན། ང་ཚོས་རིགས་པའི་གཞུང་ལུགས་ལ་སྤྲོ་བ་ཆེན་པོས་འཇུག་རྒྱུ་རྒྱུན་འཁྱོངས་དང་། རང་རྟོགས་ཀྱིས་མར་ཁེ་སི་རིང་ལུགས་ཀྱི་རྨང་གཞིའི་རིགས་པའི་གཞུང་ལུགས་སློབ་སྦྱོང་བྱེད་ཤུགས་ཆེ་རུ་གཏོང་བ། མར་ཁེ་སི་དང་། ཨེན་ཀེ་སི། ལེ་ཉིན། མའོ་ཀྲུའུ་ཞི་བཅས་ཀྱི་མ་རྩོམ་སློབ་སྦྱོང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་སློབ་སྦྱོང་། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ཏང་གི་རིགས་པའི་གཞུང་ལུགས་དང་ལམ་ཕྱོགས་བྱེད་ཕྱོགས་སྲིད་ཇུས་བཅས་ཀྱི་གསར་གཏོད་གྲུབ་འབྲས་ལ་སློབ་སྦྱོང་བཅས་བྱས་ཏེ། རྒྱུན་ཆད་མེད་པར་གྲུབ་འབྲས་འཐོབ་པར་བརྩོན་དགོས།
《ཀྲུང་དབྱང་ཆབ་སྲིད་ཅུས་ཀྱི་ནན་གསུམ་དྲང་གསུམ་གྱི་ཆེད་དོན་དམངས་གཙོའི་འཚོ་བའི་ཚོགས་འདུའི་ཐོག་གི་གསུང་བཤད》 (2015ལོའི་ཟླ12ཚེས28དང29ཉིན། )
ཐེངས་འདིའི་བརྗོད་དོན་གཙོ་བོའི་སློབ་གསོ་སྤེལ་བའི་དམིགས་ཡུལ་ནི་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་འཛུགས་སྐྲུན་དང་དྲང་བདེན་གྱི་བསམ་བློས་ཏང་ཡོངས་ལ་དྲག་ཆས་སྤྲས་པའི་ཁ་ཚ་དགོས་གཏུག་གི་དགོས་མཁོ་ཡིན། མར་ཁེ་སི་རིང་ལུགས་ནི་ང་ཚོའི་ཏང་དང་རྒྱལ་ཁབ་འཛུགས་པའི་རྩ་བའི་སློབ་སྟོན་བསམ་བློ་ཡིན་ཞིང་ཀྲུང་གོ་གུང་ཁྲན་ཏང་དབུ་བརྙེས་པའི་ཉིན་ནས་བཟུང་མར་ཁེ་སི་རིང་ལུགས་དེ་རང་ཉིད་ཀྱི་དར་ཆའི་སྟེང་དུ་བྲིས་ཡོད། ང་ཚོའི་ཏང་ནི་གནས་བབས་གང་ལ་ཐུག་ཀྱང་མར་ཁེ་སི་རིང་ལུགས་ལ་དད་མོས་བརྟན་པོ་བྱེད་པར་གཡོ་འགུལ་གཏན་ནས་ཡོད་མྱོང་མེད། བསྒྱུར་བཅོས་སྒོ་འབྱེད་བྱས་པ་ནས་བཟུང་། ང་ཚོའི་ཏང་གིས་སྔ་རྗེས་སུ་ཏང་དག་ཐེར་དང་། སྔོན་ཐོན་རང་བཞིན་གྱི་སློབ་གསོའི་བྱེད་སྒོ ཚན་རིག་དང་མཐུན་པའི་འཕེལ་རྒྱས་ལྟ་བ་སློབ་སྦྱོང་དང་ལག་ལེན་གྱི་བྱེད་སྒོ མང་ཚོགས་ལམ་ཕྱོགས་ཀྱི་སློབ་གསོ་དང་ལག་ལེན་གྱི་བྱེད་སྒོ་སོགས་སྤེལ་བ་དང་། “སློབ་པ་གཅིག་དང་བྱེད་པ་གཅིག”གི་སློབ་སྦྱོང་སློབ་གསོ་རྒྱུན་ལྡན་ཅན་དང་ལམ་ལུགས་ཅན་དུ་འགྱུར་བར་སྐུལ་འདེད་བཏང་ཞིང་། གཅིག་སྡུད་རང་བཞིན་གྱི་སློབ་གསོ་དང་རྒྱུན་ལྡན་རང་བཞིན་གྱི་སློབ་གསོ་ཟུང་འབྲེལ་བྱས་པ་བརྒྱུད་ཏང་གི་རིགས་པའི་གཞུང་ལུགས་སློབ་གསོར་རྒྱུན་ཆད་མེད་པར་ཤུགས་སྣོན་བརྒྱབ་ཡོད། དུས་རབས་གསར་བར་རང་རེའི་ཏང་གིས་དུས་རབས་འཕེལ་རྒྱས་ཀྱི་བླང་བྱ་གསར་བ་དང་བསྟུན་ནས་དུས་རབས་གསར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་བཏོད་ཡོད། རིགས་པའི་གཞུང་ལུགས་གསར་གཏོད་དང་ལྡན་པར་ཇེ་ལེགས་ཇེ་རྒྱས་སུ་བཏང་སྟེ།རིགས་པའི་གཞུང་ལུགས་ཀྱིས་དྲག་ཆས་སྤྲས་རྒྱུ་དམ་འཛིན་བྱ་དགོས། མིག་སྔར་ཏང་ཡོན་ལས་བྱེད་པ་ཁ་ཤས་ཀྱིས་རིགས་པའི་གཞུང་ལུགས་སློབ་སྦྱོང་བྱེད་པའི་ཐད་ཏང་ཀྲུང་དབྱང་གི་བླང་བྱ་དང་དང་བསྡུར་ན་ད་དུང་ཧེ་བག་མི་ཆུང་བ་གནས་ཡོད་ཅིང་། ནང་དོན་གཏིང་ཟབ་ཏུ་འགྲོ་བ་དང་། སེམས་ལ་འཆང་བ། དོན་ཐོག་ཏུ་འགྲོ་བ་བཅས་བྱེད་ཐུབ་མེད། ཐེངས་འདིའི་བརྗོད་དོན་གཙོ་བོའི་སློབ་གསོ་སྤེལ་བ་ནི་བསམ་བློའི་ཐོག་ནས་ཏང་གི་འཛུགས་སྐྱོང་དང་། རིགས་པའི་གཞུང་ལུགས་ཐོག་ནས་ཏང་སྟོབས་ཆེར་གཏོང་རྒྱུ་མཐའ་འཁྱོངས་དང་། སློབ་སྦྱོང་དང་། བསམ་བློ། བཀོལ་སྤྱོད་ཕན་ཚུན་གཅིག་གྱུར་བྱེད་པ་མཐའ་འཁྱོངས་བྱེད་པ། རྒྱ་ཆེའི་ཏང་ཡོན་ལས་བྱེད་པ་ཚོས་ཕྱོགས་ཡོངས་ནས་བརྒྱུད་རིམ་ལྡན་པའི་སྒོ་ནས་སློབ་སྦྱོང་དང་། བསམ་གཞིགས་གཏིང་ཟབ་བྱེད་པ། དོན་དངོས་དང་ཟུང་འབྲེལ་གྱིས་སློབ་སྦྱོང་བྱ་རྒྱུར་སྐུལ་འདེད་གཏོང་བ། “འདུ་ཤེས་བཞི”རྒྱུན་ཆད་མེད་པར་ཆེ་རུ་གཏོང་བ་དང་། “ཡིད་རྟོན་བཞི”སྲ་བརྟན་དུ་གཏོང་བ། “སྲུང་སྐྱོང་གཉིས”ཁག་ཐེག་ཐུབ་པ་བཅས་བྱས་ཏེ་དད་སེམས་ཀྱི་རྨང་གཞི་ཇེ་བརྟན་དུ་གཏོང་བ་དང་། སྙིང་སྟོབས་ཀྱི་ཀ་བ་བརྟན་དུ་གཏོང་བ། བསམ་བློའི་ཁ་ཕྱོགས་བརྟན་པོ་ཡོང་བ་བཅས་བྱེད་དགོས།
《“ཐོག་མའི་སེམས་འདུན་མི་བརྗེད་པར་འགན་འཁྲི་ཡིད་ལ་བརྟན་པོར་འཆང”ཞེས་པའི་བརྗོད་དོན་སློབ་གསོའི་ལས་དོན་ཚོགས་འདུའི་ཐོག་གི་གསུང་བཤད》(2019ལོའི་ཟླ5ཚེས31ཉིན)མི་དམངས་དཔེ་བསྐྲུན་ཁང་གི་དེབ་རྐྱང་པ་ཤོག་ངོས2པ་ནས3པའི་བར།
ཕུགས་བསམ་དང་དད་སེམས་བརྟན་དུ་གཏོང་བ་དང་གུང་ཁྲན་ཏང་མིའི་བླང་བྱ་བརྟན་སྲུང་བྱ་རྒྱུ་ནི་གུང་ཁྲན་ཏང་མིའི་གཞི་རྩའི་ཆ་རྐྱེན་ཡིན། མར་ཁེ་སི་རིང་ལུགས་ལ་དད་མོས་བྱེད་པ་དང་། སྤྱི་ཚོགས་རིང་ལུགས་དང་གུང་ཁྲན་རིང་ལུགས་ལ་ཡིད་ཆེས་བྱེད་པ་ནི་གུང་ཁྲན་ཏང་མིའི་ཆབ་སྲིད་ཀྱི་བླ་སྲོག་ཡིན་ལ། གུང་ཁྲན་ཏང་མིས་ཉམས་སད་གང་ཡང་ཐེག་ཐུབ་པའི་བསམ་པའི་སྲོག་ཤིང་ཡང་ཡིན། གཟུགས་སུ་བཀོད་པའི་སྒོ་ནས་བཤད་ན། ཕུགས་བསམ་དང་དད་སེམས་ནི་གུང་ཁྲན་ཏང་མིའི་བསམ་པའི“ཀཱལ”ཡིན་པ་དང་། ཕུགས་བསམ་དང་དད་སེམས་མེད་པ། ཕུགས་བསམ་དང་དད་སེམས་བརྟན་པོ་མེད་པ་བཅས་ཡིན་ན། བསམ་བློའི་ཐད“ཀཱལ”མི་འདང་པ་དང་། “རུས་སྙིའི་ནད་”ཕོག་ངེས་རེད། དངོས་ཡོད་འཚོ་བའི་ནང་དུ། ཏང་ཡོན་དང་ལས་བྱེད་པ་ཁ་ཤས་ལ་གནད་དོན་འདི་དང་དེ་འདྲ་བྱུང་བ་ནི། དད་མོས་རབ་རིབ་ཏུ་གྱུར་པ་དང་། བསམ་པ་འཁྲུལ་བས་རེད།
《ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་འཕེལ་རྒྱས་དང་ཏང་གི་ཚོགས་ཆེན་བཅོ་བརྒྱད་པའི་དགོངས་དོན་དྲིལ་བསྒྲགས་དང་ལག་བསྟར་བྱེད་པ》(2012ལོའིཟླ་11ཚེས17ཉིན།) 《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ》 ཕྱི་རྒྱལ་སྐད་ཡིག་དཔེ་སྐྲུན་ཁང་གི་2018ལོའི་རྒྱ་ཡིག་པར་གཞིའི་ཤོག་ངོས15པ།
གསར་བརྗེའི་ཕུགས་བསམ་གནམ་ལས་མཐོ་ཞིང་། ཕུགས་བསམ་ཆེན་པོ་མེད་ན་ཚད་ལྡན་གྱི་གུང་ཁྲན་ཏང་ཡོན་ཞིག་མིན། ལས་ཀ་དངོས་དང་ཁ་བྲལ་ནས་ཕུགས་བསམ་ཆེན་པོ་སྟོང་བཤད་བྱེད་པ་དེ་ཡང་ཚད་ལོན་པའི་གུང་ཁྲན་ཏང་ཡོན་ཞིག་མིན། ང་ཚོའི་ཏང་གི་ལོ་ངོ་དགུ་བཅུ་ལྷག་གི་ལོ་རྒྱུས་ཁྲོད། མི་རབས་ནས་མི་རབས་བར་གུང་ཁྲན་ཏང་མིས་མི་རིགས་རང་བཙན་དང་མི་དམངས་བཅིངས་འགྲོལ་བརྩོན་ལེན་བྱེད་ཆེད་ཁྲག་བཏོན་ནས་རང་སྲོག་བློས་བཏང་བ་ནི་དད་མོས་ཤིག་དང་ཕུགས་བསམ་ཞིག་རེད། ཁོང་ཚོས་ཀྱང་རང་ཉིད་ཀྱིས་དོན་གཉེར་བྱེད་པའི་ཕུགས་བསམ་དེ་རང་ཉིད་ཀྱི་ལག་ཏུ་མངོན་འགྱུར་ཡོང་མི་སྲིད་མོད། འོན་ཀྱང་ཁོང་ཚོས་མི་རབས་ནས་མི་རབས་བར་འབད་བརྩོན་བྱས་ཏེ་དེའི་ཆེད་དུ་རང་སྲོག་བློས་བཏང་ཚེ་བླ་ན་མེད་པའི་ཕུགས་བསམ་མངོན་འགྱུར་བྱུང་བར་ཡིད་ཆེས་བརྟན་པོ་བྱེད་ཀྱིན་ཡོད། དེ་རིང་གུང་ཁྲན་ཏང་ཡོན་ཞིག་དང་འགོ་ཁྲིད་ལས་བྱེད་པ་ཞིག་ལ་གུང་ཁྲན་རིང་ལུགས་ཀྱི་ཕུགས་བསམ་ཆེན་པོ་ཡོད་མེད་ཞིབ་བསྡུར་བྱེད་པར་ཕྱི་ཡུལ་གྱི་ཚད་གཞི་ཡོད་པས། ཁོ་ཚོས་བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བའི་རྩ་བའི་དམིགས་ཡུལ་མཐའ་འཁྱོངས་བྱེད་ཐུབ་མིན་དང་། དཀའ་བ་སྔོན་ལ་མྱོང་བ་དང་བདེ་བ་རྗེས་སུ་མྱོང་ཐུབ་མིན་དང་། ལས་ཀ་སྒྲུབ་མིན་དང་སྤྱོད་གཙང་ཡིན་མིན། ཕུགས་བསམ་གྱི་ཆེད་དུ་རང་སྲོག་ཕངས་མེད་ཀྱིས་འབད་བརྩོན་དང་། རང་ཉིད་ཀྱི་སེམས་ཤུགས་ཡོངས་རྫོགས་དང་ཐ་ན་ཚེ་སྲོག་འབུལ་ཐུབ་མིན་བཅས་ལ་བལྟ་དགོས། སོམ་ཉི་དང་ཐེ་ཚོམ་གྱི་ལྟ་བ་མཐའ་དག་དང་། དུས་ཐོག་ཏུ་སྐྱིད་པོ་གཏོང་བའི་བསམ་བློ། སྒེར་གྱི་ཁེ་ཕན་ལ་རྔམ་པའི་བྱ་སྤྱོད་མཐའ་དག་རེ་བ་གང་ཡང་མེད་པའི་སྤྱོད་ཚུལ་ཞིག་རེད།
《ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་རྒྱུའི་སྐོར་གྱི་གནད་དོན། 》 (2013ལོའི་ཟླ1ཚེས5ཉིན། ) 《བདེན་འཚོལ》 དུས་དེབ་2019ལོའི་དེབ་བདུན་པ།
དད་མོས་དང་དད་སེམས། ཡིད་ཆེས་བཅས་ནི་དུས་དང་རྣམ་པ་ཀུན་ཏུ་གལ་འགངས་ཤིན་ཏུ་ཆེ་བ་ཞིག་ཡིན། ཆུང་བ་ནས་མི་སྒེར་དང་ཐུན་མོང་ཞིག་གི་བར་དང་། ཆེ་བ་ནས་སྲིད་ཏང་ཞིག་དང་། མི་རིགས་ཤིག རྒྱལ་ཁབ་ཞིག་བཅས་བར་དད་མོས་དང་། དད་སེམས། ཡིད་ཆེས་བཅས་ཡོད་ཕྱིན་དེ་ཙམ་གྱིས་དཀའ་སྤྱད་སྙིང་རུས་དང་དམག་ཇི་ཙམ་བརྒྱབ་ན་དེ་ཙམ་གྱིས་དཔའ་ངར་ཆེ་རུ་འགྲོ་གི་རེད། དེ་ལྟར་མ་བྱས་ན་མ་འཐབ་རང་ཕམ་དུ་འགྲོ་བ་རེད། སྔོན་ཆད་དང་ཡང་ན་འབྱུང་འགྱུར་གང་ཡིན་རུང་། མར་ཁེ་སི་རིང་ལུགས་ལ་དད་མོས་བྱེད་པ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ལ་ཡིད་ཆེས་བྱེད་པ། ཀྲུང་ཧྭ་མི་རིགས་བསྐྱར་དར་ཡོང་བའི་ཀྲུང་གོའི་ཕུགས་འདུན་མངོན་འགྱུར་བྱེད་པར་ཡིད་ཆེས་བྱེད་པ་བཅས་ཚང་མ་ཀྲུང་གོའི་མི་དམངས་ཡར་ལངས་ཐུབ་པ་དང་། ཕྱུག་པོར་འགྱུར་ཐུབ་པ། སྟོབས་ཆེར་འགྲོ་བ་བཅས་ལ་ཁྲིད་སྟོན་དང་འདེགས་སྐྱོར་བྱེད་པའི་བསམ་པའི་སྟོབས་ཤུགས་ཆེན་པོ་ཞིག་ཡིན།
《བསྒྱུར་བཅོས་སྒོ་དབྱེ་བྱས་ནས་ལོ་བཞི་བཅུ་འཁོར་བར་རྟེན་འབྲེལ་ཞུ་བའི་ཚོགས་ཆེན་ཐོག་གི་གསུང་བཤད།》 (2018ལོའི་ཟླ12ཚེས18ཉིན། )ཞི་ཅིན་ཕིང་གི 《བསྒྱུར་བཅོས་ཁྱོན་ཡོངས་ནས་གཏིང་ཟབ་ཏུ་གཏོང་རྒྱུ་མཐའ་འཁྱོངས་བྱ་རྒྱུའི་སྐོར་གླེང་བ》ཀྲུང་དབྱང་ཡིག་ཚགས་དཔེ་སྐྲུན་ཁང་གི་2018ལོའི་རྒྱ་ཡིག་པར་གཞིའི་ཤོག་ངོས525པ།
ཏང་གི་སྒྲིག་ཡིག་ནི་ཏང་གི་སྤྱིའི་སྒྲིག་ཡིག་ཡིན་ཞིང་། དེ་ཡིས་ཏང་གི་ཕྱོགས་བསྡུས་རང་བཞིན་མཚོན་ཡོད། ཏང་གི་དམིགས་ཡུལ་དང་། རིགས་པའི་གཞུང་ལུགས། ལམ་ཕྱོགས། བྱེད་ཕྱོགས། སྲིད་ཇུས་བཅས་ཏང་གི་འདོད་ཚུལ་གལ་ཆེན་གཏན་འབེབས་བྱས་ཡོད་པས། ཏང་ཡོངས་ཀྱིས་ངེས་པར་དུ་ཐུན་མོང་ཐོག་བརྩི་སྲུང་ཞུ་དགོས ། ཏང་གི་སྒྲིག་ཡིག་ནི་ཏང་གི་རྩ་བའི་བཅའ་ཁྲིམས་ཆེན་པོ་ཡིན་ལ། ཏང་ཡོངས་ཀྱིས་ངེས་པར་དུ་བརྩི་སྲུང་ཞུ་དགོས་པའི་སྤྱིའི་སྒྲིག་ལམ་ཡིན། ཏང་རྩ་འཛུགས་རིམ་པ་ཁག་གི་བྱེད་སྒོ་ཚང་མའི་ནང་རྒྱ་ཆེའི་ཏང་ཡོན་དང་ལས་བྱེད་པ་སྤྱི། ལྷག་པར་དུ་འགོ་ཁྲིད་ལས་བྱེད་པས་རང་རྟོགས་ངང་ཏང་གི་སྒྲིག་ཡིག་སློབ་སྦྱོང་དང་། ཏང་གི་སྒྲིག་ཡིག་བརྩི་སྲུང་། ཏང་གི་སྒྲིག་ཡིག་ལག་བསྟར། ཏང་གི་སྒྲིག་ཡིག་སྲུང་སྐྱོང་བཅས་བྱེད་པར་ཁྲིད་སྟོན་བྱ་རྒྱུ་མཐའ་འཁྱོངས་དང་། རང་རྟོགས་ངང་ཏང་གཤིས་བློ་སྦྱོང་བྱེད་ཤུགས་ཆེ་རུ་གཏོང་བ། ཏང་གི་འདུ་ཤེས་དང་། སྲིད་སྐྱོང་འདུ་ཤེས། ཁྱོན་ཡོངས་ཀྱི་འདུ་ཤེས། འགན་འཁྲིའི་འདུ་ཤེས་བཅས་འཛིན་ཤུགས་ཆེ་རུ་གཏོང་བ་བཅས་བྱས་ཏེ་ཏང་ལ་བློ་དཀར་བ་དང་། རྒྱལ་ཁབ་ལ་འགན་འཁྲི་འཁུར་བ། མི་དམངས་ལ་ལེགས་སྐྱེས་འབུལ་བ་བཅས་ བྱ་དགོས།
《ཏང་གི་སྒྲིག་ཡིག་སློབ་སྦྱོང་ནན་ཏན་དང་ཏང་གི་སྒྲིག་ཡིག་བརྩི་སྲུང་ནན་པོ་བྱ་དགོས། 》(2012ལོའི་ཟླ11ཚེས16ཉིན།)《མི་དམངས་ཉིན་རེའི་ཚགས་པར། 》2012ལོའི་ཟླ11ཚེས20ཉིན།
ཀྲུང་གོ་གུང་ཁྲན་ཏང་ནི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་བྱ་གཞག་གི་འགོ་ཁྲིད་སྲོག་ཤིང་ཡིན་པ་དང་། དེང་སྐབས་ཀྲུང་གོ་གུང་ཁྲན་ཏང་ལས་ཆེ་བའི་ཆབ་སྲིད་ཀྱི་སྟོབས་ཤུགས་སམ་སྟོབས་ཤུགས་གཞན་དག་གང་ཡང་མེད། ཏང་སྲིད་དམག་དམངས་སློབ་དང་། ཤར་ནུབ་ཀུན་གྱི་ཁྲོད་དུ་ཏང་ནི་འགོ་ཁྲིད་བྱེད་མཁན་གྱི་ཆབ་སྲིད་ཀྱི་འགོ་ཁྲིད་སྟོབས་ཤུགས་མཐོ་ཤོས་ཡིན། ཀྲུང་གོ་གུང་ཁྲན་ཏང་ནི་སྲིད་འཛིན་ཏང་ཡིན་པ་དང་། ཏང་གི་འགོ་ཁྲིད་ནི་ཏང་དང་རྒྱལ་ཁབ་ཀྱི་ལས་དོན་ཁག་ལེགས་པར་སྒྲུབ་པའི་རྩ་བའི་འགན་ལེན་ཡིན་པ་དང་། རང་རྒྱལ་གྱི་ཆབ་སྲིད་བརྟན་ལྷིང་དང་དཔལ་འབྱོར་འཕེལ་རྒྱས་དང་། མི་རིགས་མཐུན་སྒྲིལ། སྤྱི་ཚོགས་བརྟན་ལྷིང་བཅས་ཀྱི་རྩ་བ་ཡིན་པས་གཡོ་འགུལ་གཏན་ནས་གཏོང་མི་རུང་།
《ཞིང་ཆེན་དང་པུའུ་རིམ་པའི་འགོ་ཁྲིད་ལས་བྱེད་པ་གཙོ་བོའི་ཁྲོད་དུ་ཏང་གི་ཚོགས་ཆེན་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་པའི་དགོངས་དོན་ལྟར་ཁྲིམས་ལྟར་རྒྱལ་སྐྱོང་ལ་ཁྱོན་ཡོངས་ནས་སྐུལ་འདེད་གཏོང་བའི་ཆེད་དོན་ཐོག་གི་གསུང་བཤད 》 (2015ལོའི་ཟླ2ཚེས2ཉིན།)
ཏང་ཡོངས་ཀྱི་བློ་མཐུན་ཚོས་ངེས་པར་དུ་རང་ཉིད་ཀྱི་ཐོབ་ཐང་དང་པོ་ནི་གུང་ཁྲན་ཏང་ཡོན་ཡིན་པ་བློ་ལ་བརྟན་པོར་ངེས་དགོས་པ་དང་། དུས་དང་རྣམ་པ་ཀུན་ཏུ་ཏང་དང་བློ་གཅིག་སེམས་གཅིག་གིས་ཆབ་སྲིད་ཀྱི་འདུ་ཤེས་དང་། ཁྱོན་ཡོངས་ཀྱི་འདུ་ཤེས། སྲོག་ཤིང་གི་འདུ་ཤེས། མིག་ལྟོས་ཀྱི་འདུ་ཤེས་བཅས་བརྟན་པོ་འཛུགས་པ་དང་རང་རྟོགས་ངང་བསམ་བློ་དང་། ཆབ་སྲིད། བྱ་སྤྱོད་བཅས་ཀྱི་ཐད་ཐོག་མཐའ་བར་གསུམ་དུ་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་བྱེད་དགོས། ཏང་ལ་ལྷག་བསམ་རྣམ་དག་དང་། ཏང་ལ་སེམས་ཁྲལ་བྱེད་པ། ཏང་ལ་འགན་འཁྲི་འཁུར་བ། ཏང་ལ་འགན་འཁྲི་སྒྲུབ་པ་བཅས་བྱས་ཏེ་ཏང་གིས་སྤྲད་པའི་འགན་འཁྲི་དང་ལས་འགན་ནུས་ཤུགས་ཡོད་རྒུས་ལེགས་སྒྲུབ་བྱེད་དགོས།
《བློ་མཐུན་ཀྲུའུ་ཏེ་སྐུ་འཁྲུངས་ནས་ལོ་ངོ་བརྒྱ་དང་སུམ་ཅུ་འཁོར་བར་དྲན་གསོ་ཞུ་བའི་བཞུགས་མོལ་ཚོགས་འདུའི་ཐོག་གི་གསུང་བཤད། 》(2016ལོའི་ཟླ11ཚེས29ཉིན།) མི་དམངས་དཔེ་སྐྲུན་ཁང་གི་དེབ་རྐྱང་མ། ཤོག་ངོས8པ།
འགོ་ཁྲིད་ལས་བྱེད་པས་ལྷག་བསམ་རྣམ་དག་དང་། སྤྱོད་གཙང་། འགན་འཁུར་ཕོད་པ་བཅས་བྱེད་དགོས་པ་དང་། ལྷག་བསམ་རྣམ་དག་ནི་ཐོག་མཐའ་བར་གསུམ་དུ་ཨང་དང་པོ་ཡིན། ཏང་ལ་བློ་དཀར་བྱེད་དགོས་ན། “འདུ་ཤེས་བཞི”ཟབ་ཏུ་གཏོང་བ་དང་། “ཡིད་རྟོན་བཞི”བརྟན་དུ་གཏོང་བ། “སྲུང་སྐྱོང་གཉིས”ཁག་ཐེག་ཐུབ་པ་བཅས་བྱས་ཏེ། ཏང་གི་ཆབ་སྲིད་སྒྲིག་ཁྲིམས་དང་ཆབ་སྲིད་སྒྲིག་ལམ་ནན་སྲུང་བྱེད་པ་དང་། ཐོག་མཐའ་བར་གསུམ་དུ་ཆབ་སྲིད་ཀྱི་ལངས་ཕྱོགས་དང་། ཆབ་སྲིད་ཀྱི་ཁ་ཕྱོགས། ཆབ་སྲིད་ཀྱི་རྩ་དོན། ཆབ་སྲིད་ཀྱི་འགྲོ་ལམ་བཅས་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་བྱེད་དགོས། དུས་དང་རྣམ་པ་ཀུན་ཏུ་རང་ཚུགས་བརྟན་པོ་དང་བློས་འགེལ་ཆོག་པ་ཞིག་ཡིན་དགོས། རྒྱུན་དུ་ཏང་གི་སྒྲིག་ཡིག་དང་། ཏང་གི་སྒྲིག་སྲོལ། ཏང་གི་སྒྲིག་ཁྲིམས་བཅས་དང་བསྡུར་བ་དང་། རང་ཉིད་ཀྱི་ཕུགས་བསམ་དད་སེམས་དང་བསམ་བློའི་གཏམ་སྤྱོད་ལ་ཞིབ་ལྟ་བྱས་ཏེ། བསམ་བློའི་ཐོག་གི་ཐལ་རྡུལ་རྒྱུན་ཆད་མེད་པར་གཙང་སེལ་དང་། ཆབ་སྲིད་ཀྱི་རང་མདངས་ཆགས་པར་བྱེད་དགོས།
《རྒྱ་ཆེའི་ལས་བྱེད་པ་དང་ལྷག་པར་དུ་ན་གཞོན་ལས་བྱེད་པས་དད་སེམས་བརྟན་པོ་དང་། ཆབ་སྲིད་ཀྱི་གོ་རྟོགས་མཐོ་བ། འཇོན་ཐང་ཆེ་བ། སྤྱོད་ཚུལ་བཟང་བ་བཅས་བྱེད་དགོས》 (2019ལོའི་ཟླ3ཚེས1ཉིན།)
ང་ཚོའི་ཏང་གིས་མི་དམངས་ཀྱི་འགོ་ཁྲིད་དེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་འཛུགས་སྐྲུན་བྱེད་པ་དང་། བསྒྱུར་བཅོས་སྒོ་འབྱེད་དང་སྤྱི་ཚོགས་རིང་ལུགས་ཀྱི་དེང་རབས་ཅན་དུ་འགྱུར་བའི་འཛུགས་སྐྲུན་བྱེད་པའི་རྩ་བའི་དམིགས་ཡུལ་ནི་སྤྱི་ཚོགས་ཀྱི་ཐོན་སྐྱེད་ནུས་ཤུགས་གོང་དུ་སྤེལ་བར་བརྟེན་ནས་མི་དམངས་ཀྱི་དངོས་པོ་དང་བསམ་པའི་འཚོ་བའི་ཆུ་ཚད་ཟམ་མི་ཆད་པར་མཐོ་རུ་བཏང་སྟེ་ཕྱོགས་ཡོངས་ནས་འཕེལ་རྒྱས་ཡོང་བར་སྐུལ་འདེད་གཏོང་རྒྱུ་དེ་ཡིན། ང་ཚོའི་ལས་ཀ་ཐམས་ཅད་ཀྱི་ཕན་འབྲས་ལ་ཞིབ་དཔྱད་བྱས་ན། མཇུག་མཐར་མི་དམངས་ལ་ཕན་ཐོགས་མིན་དང་། མི་དམངས་ཀྱི་འཚོ་བ་ལེགས་བཅོས་བྱུང་མིན་ལ་བལྟ་དགོས། དེ་ནི་ཏང་དང་མི་དམངས་ཀྱི་བྱ་གཞག་ཟམ་མི་ཆད་པར་འཕེལ་རྒྱས་གཏོང་བའི་འགན་ལེན་གལ་ཆེན་ཡིན།
《ཏང་གི་ཚོགས་ཆེན་ཐེངས་བཅོ་བརྒྱད་པའི་དགོངས་དོན་ཕྱོགས་ཡོངས་ནས་དོན་འཁྱོལ་མཐར་ཕྱིན་བྱེད་པར་ཕྱོགས་དྲུག་གི་ལས་དོན་དམིགས་སུ་བཀར་ནས་དམ་འཛིན་ལེགས་པོ་བྱ་དགོས། 》(2012ལོའི་ཟླ་11ཚེས15ཉིན།)《བདེན་འཚོལ》དུས་དེབ2013ལོའི་དེབ་དང་པོ།
ཐེངས་འདིའི་བརྗོད་དོན་གཙོ་བོའི་སློབ་གསོ་སྤེལ་བ་ནི་ཏང་དང་མི་དམངས་མང་ཚོགས་བར་གྱི་ཤ་ཁྲག་ལྟ་བུའི་འབྲེལ་བ་རྒྱུན་འཁྱོངས་བྱེད་པའི་ཁ་ཚ་དགོས་གཏུག་གི་དགོས་མཁོ་ཡིན། མི་དམངས་ནི་ང་ཚོའི་ཏང་གིས་སྲིད་སྐྱོང་བའི་རྩ་བའི་སྟོབས་ཤུགས་དང་། ང་ཚོ་སྤྱི་མཐུན་རྒྱལ་ཁབ་ཀྱི་རྨང་གཞི་བརྟན་པོ་ཡིན་པ་མ་ཟད།། ང་ཚོའི་ཏང་སྟོབས་ལྡན་དང་རྒྱལ་ཁབ་དར་རྒྱས་གཏོང་བའི་རྩ་བ་ཡིན། ང་ཚོའི་ཏང་ནི་མི་དམངས་ཀྱི་ཁྲོད་ནས་ཡོང་བ་དང་། མི་དམངས་ཀྱི་ཆེད་དུ་དར་རྒྱས་ཡོང་བ་ཡིན་པས། ངེས་པར་དུ་ཐོག་མཐའ་བར་གསུམ་དུ་མི་དམངས་དང་གཅིག་སེམས་གཅིག་གཏད་དང་། མི་དམངས་དང་སྐྱིད་སྡུག་མཉམ་མྱོང་། མི་དམངས་དང་མཐུན་སྒྲིལ་འབད་བརྩོན་བྱ་དགོས། གུང་ཁྲན་ཏང་ཡོན་ཚང་མས་ཤེས་དགོས་པ་ཞིག་ནི། ཏང་ལ་མི་དམངས་ཀྱི་ཁེ་ཕན་མ་གཏོགས་རང་ཉིད་ཀྱི་དམིགས་བསལ་ཁེ་ཕན་མེད་པ་དང་། ཏང་གི་ལས་དོན་མཐའ་དག་ནི་ཆེས་རྒྱ་ཆེ་བའི་མི་དམངས་ཀྱི་རྩ་བའི་ཁེ་ཕན་མངོན་འགྱུར་ཡག་པོ་དང་། སྲུང་སྐྱོང་ཡག་པོ། འཕེལ་རྒྱས་ཡག་པོ་བཅས་བྱེད་པའི་ཆེད་དུ་ཡིན་པ་དང་། མི་དམངས་ནི་ལོ་རྒྱུས་ཀྱི་དཔའ་བོ་ཡིན་པ་དང་། ངེས་པར་དུ་མི་དམངས་ལ་ཡིད་ཆེས་དང་མི་དམངས་ལ་བསྟེན་དགོས། ང་ཚོ་ནམ་ཡང་ངལ་རྩོལ་མི་དམངས་ཀྱི་ཁོངས་མི་དཀྱུས་མ་ཞིག་ཡིན་པས། ངེས་པར་དུ་མི་དམངས་མང་ཚོགས་དང་ཤ་ཁྲག་ལྟ་བུའི་འབྲེལ་བ་རྒྱུན་འཁྱོངས་བྱ་དགོས།
མིག་སྔར་ཏང་ཡོན་ལས་བྱེད་པ་ཁ་ཤས་ཀྱིས་དོན་དངོས་ལ་མི་བསྟུན་པ་དང་སེམས་ཤུགས་ཡོད་རྒུ་མི་བཏོན་པར་མང་ཚོགས་དང་རྒྱང་བཀྱེད་བཞིན་འདུག ཐེངས་འདིའི་བརྗོད་དོན་གཙོ་བོའི་སློབ་གསོ་སྤེལ་བ་ནི། རྒྱ་ཆེའི་ཏང་ཡོན་ལས་བྱེད་པས་རང་རྟོགས་ཀྱིས་ཏང་གི་རྩ་བའི་དམིགས་ཡུལ་ལག་ལེན་བསྟར་བར་མུ་མཐུད་དུ་སློབ་གསོ་དང་ཁྲིད་སྟོན་བྱས་ཏེ། མང་ཚོགས་ཀྱི་ལྟ་བ་དང་མང་ཚོགས་ཀྱི་ལམ་ཕྱོགས་དེ་བསམ་བློའི་ནང་བརྟན་པོར་འཛུགས་པ་དང་། མང་ཚོགས་ཀྱིས་དོ་ཁུར་ཆེ་ཤོས་བྱེད་པའི་ཁེ་ཕན་གྱི་གནད་དོན་ཐག་གཅོད་གང་ལེགས་བྱེད་པ། མི་དམངས་མང་ཚོགས་ཀྱིས་ཏང་ལ་ཡིད་ཆེས་དང་ཡིད་རྟོན་རྒྱུན་ཆད་མེད་པར་ཆེ་རུ་གཏོང་བ་བཅས་བྱས་ཏེ། ཏང་གིས་ཡུན་རིང་སྲིད་སྐྱོང་བར་ཆེས་བློས་འཁེལ་གྲལ་རིམ་གྱི་རྨང་གཞི་ཡིན་པས་མང་ཚོགས་ཀྱི་རྨང་གཞི་བརྟན་པོ་འཛུགས་དགོས།
《“ཐོག་མའི་སེམས་འདུན་མི་བརྗེད་པར་འགན་འཁྲི་ཡིད་ལ་བརྟན་པོར་འཆང”ཞེས་པའི་བརྗོད་དོན་སློབ་གསོའི་ལས་དོན་གྲོས་ཚོགས་ཐོག་གི་གཏམ་བཤད། 》(2019ལོའི་ཟླ5ཚེས31ཉིན། མི་དམངས་དཔེ་སྐྲུན་ཁང་གི་དེབ་རྐྱང་པ། ཤོག་ངོས4པ།
དོན་གཉེར་གྱིས་རྒྱལ་ཁབ་དར། སྟོང་གཏམ་གྱིས་རྒྱལ་ཁབ་ཕུང་། གནས་ལུགས་འདི་ང་ཚོས་སེམས་ལ་བརྟན་པོར་འཛིན་དགོས། རིམ་པ་ཁག་གི་འགོ་ཁྲིད་ལས་བྱེད་པས་དམངས་དོན་་གཉེར་བ་དང་སྤྱོད་གཙང་བྱ་རྒྱུ་རྒྱུན་འཁྱོངས་བྱེད་པ། སྐད་ཆ་དྲང་པོ་བཤད་པ་དང་། བྱ་བ་དངོས་སྒྲུབ་པ། བྱ་བ་བསྒྲུབ་ཕོད་པ། གང་བཤད་དེ་བསྒྲུབ་ཐུབ་པ། གང་བྱས་མཐའ་འཁྱོལ་ཐུབ་པ་བཅས་བྱ་དགོས།
《ཀྲུང་དབྱང་གི་དཔལ་འབྱོར་ལས་དོན་གྲོས་ཚོགས་ཐོག་གི་གཏམ་བཤད》
(2012ལོའི་ཟླ12ཚེས15ཉིན )
ཀྲུང་དབྱང་གིས་སྤྱོད་ཚུལ་ལེགས་བསྒྱུར་བྱས་ནས་ཏང་ལེགས་སྐྱོང་བྱེད་པར་དམ་འཛིན་བྱ་དགོས་དོན་ནི་ཕྱི་ཚུལ་རིང་ལུགས་དང་། དཔོན་ཉམས་རིང་ལུགས། སྐྱིད་འདོད་རིང་ལུགས་སོགས་ཀྱི་གནད་དོན་ཏང་ནང་ཁུལ་དུ་གནས་པའི་འགལ་བ་དང་གནད་དོན་ཐག་གཅོད་བྱེད་པའི་ཆེད་ཡིན། ཀྲུང་ལུགས་གསོ་རིག་གི་ཐོག་ནས་བཤད་ན།དེ་ནི“མཆིན་རླུང་ནང་འཁྲུགས་”དང་“ཁྲག་ཉམས་རླུང་འཕེལ”ཞེས་པ་ཡིན། སྤྱོད་ཚུལ་གྱི་གནད་དོན་ཁ་ཤས་ཕར་བལྟས་ན་གནད་དོན་ཆེན་པོ་མིན་པ་ལྟར་སྣང་ཡང་། རྒྱ་ཆེའི་ལས་བྱེད་པ་དང་མང་ཚོགས་ཀྱི་བསམ་འཆར་ཆེན་པོ་ཡོད་པ་ལ་སྣང་མེད་ཟོལ་འཇོག་བྱེད་མི་རུང་། “སྲ་ཞིང་མཁྲེགས་པའི་ཆུ་རགས་དེ། གྲོག་མའི་ཚང་གིས་གཏོར་བ་དང་། ཁྲེ་ཙེ་བརྒྱ་ཡི་ཁང་བ་དེ། གས་སྲུབས་བར་གྱི་དུ་བས་བསྲེགས་ ” པའི་དཔེ་བཞིན།སྤྱོད་ཚུལ་གནད་དོན་གྱི་འགྱུར་མེད་རང་བཞིན་དང་བསྐྱར་ཟློས་རང་བཞིན་ལ་ང་ཚོས་ཚོད་དཔག་གང་ལེགས་བྱས་ཏེ། རྒྱུན་འཁྱོངས་ལྷོད་མེད་ཀྱིས་སྤྱོད་ཚུལ་ལེགས་བསྒྱུར་བྱེད་པའི་ལས་ཀ་ཁག་ཡག་པོར་འཛིན་དགོས་པ་དང་། བླང་བྱ་དེ་བྱ་བ་རེ་རེའི་གོ་རིམ་ཁྲོད་དུ་དོན་འཁྱོལ་བྱེད་དགོས་ཤིང་། སྤྱོད་གོ་ཆོད་པའི་སྒྲིག་སྲོལ་དང་ལམ་སྲོལ་འཛུགས་པ་དང་འཐུས་ཚང་གཏོང་དགོས་ཤིང་། རང་རྟོགས་ཀྱིས་མང་ཚོགས་ཀྱི་དཔྱད་གླེང་དང་སྤྱི་ཚོགས་ཀྱི་ལྟ་སྐུལ་དང་ལེན་བྱེད་དགོས།
《ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་ཚང་འཛོམས་གྲོས་ཚོགས་ཐེངས་གཉིས་པའི་ཐོག་གི་གསུང་བཤད》 (གནད་བསྡུས།)(2013ལོའི་ཟླ2ཚེས28ཉིན། )
ཀུན་སྤྱོད་ཀྱི་གནད་དོན་ནི་རྩ་བའི་ཆ་ནས་ཏང་གཤིས་ཀྱི་གནད་དོན་ཡིན། སྤྱོད་ཚུལ་ལས་མཚོན་པ་ནི་གཟུགས་བརྙན་དང་བྱང་ཚད་ཡིན་ལ། ཤུགས་ནས་མཚོན་པ་ནི་ཏང་གཤིས་ཡིན་པས། ཡོད་ཚད་ལ་ཐག་གཅོད་ཀྱི་ནུས་པ་ཐོན་མཁན་ཡང་ཏང་གཤིས་ཡིན། ང་ཚོས་སྤྱོད་ཚུལ་ལེགས་འགྱུར་བྱེད་པར་སྟབས་བདེའི་ངང་དོན་དེ་རང་ལ་དམིགས་ནས་བཤད་པ་དང་། མིག་མདུན་དུ་གནས་པའི་སྤྱོད་ཚུལ་གྱི་གནད་དོན་དེ་ཁྱོན་ཡོངས་ནས་ཐག་གཅོད་བྱས་ན་འགྲིག་སྙམ་མི་རུང་བར་མཐའ་གཅིག་ཏུ་སྤྱོད་ཚུལ་ལ་བརྟེན་ནས་ཏང་གཤིས་ལ་བལྟ་བ་དང་། སྤྱོད་ཚུལ་གྱི་གནད་དོན་ཐག་གཅོད་བྱེད་པའི་རྨང་གཞིའི་ཐོག་ཏང་གཤིས་ཀྱི་གནད་དོན་ཐག་གཅོད་ཡག་པོ་བྱ་དགོས། འདི་ནི་སྤྱོད་ཚུལ་ལེགས་བཅོས་བྱེད་པའི་གཞི་འཛིན་ས་གལ་ཆེན་ཞིག་ཡིན།
《འགོ་ཁྲིད་ལས་བྱེད་པས་ཡིད་རྟོན་ལ་དང་དོད་དང་། སྒྲིག་ལམ་ཤེས་པ། སྒྲིག་ཁྲིམས་སྲུང་བ་བཅས་བྱེད་པ》(2013ལོའི་ཟླ8ཚེས31ཉིན། )
ད་ལྟ་ནི་ཤེས་རིག་འགྲན་རྩོད་བྱེད་པའི་དུས་རབས་ཡིན་པས། ཤེས་བྱའི་འཕེལ་ཚད་ཧ་ཅང་མགྱོགས་ཤིང་། སློབ་སྦྱོང་ཅུང་ལྷོད་དུ་བཏང་ན་རྗེས་ལུས་ཐེབས་སྲིད། དུས་ཚོད་ཀྱིས་རང་ལ་མི་སྒུག་པའི་སྒོ་ནས་སློབ་སྦྱོང་དང་ལག་ལེན་བྱེད་པ་དང་། མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་ཀྱི་ཤེས་བྱའི་རྨང་གཞི་སྲ་བརྟན་དང་ཚན་རིག་གི་ཤེས་བྱ་ཕུན་སུམ་ཚོགས་པར་བྱས་ན། གཞི་ནས་ཕྲག་ཏུ་འཁུར་བའི་འགན་འཁྲི་འཁུར་ཐུབ་པ་དང་། གཞི་ནས་ལས་དོན་ཡག་པོ་བསྒྲུབ་ཐུབ། “སློབ་སྦྱོང་བྱས་ཀྱང་བསམ་བློ་མ་བཏང་ན་རྨོངས་པར་འགྱུར། བསམ་བློ་བཏང་ནས་མ་བསླབ་ན་རྨོངས་པར་འགྱུར། ” འགོ་ཁྲིད་ལས་བྱེད་པས་དགོས་མེད་ཀྱི་བྱ་བ་ཉུང་དུ་གཏོང་དགོས་པ་དང་། དགོས་མེད་ཀྱི་བྱ་འགུལ་ཁྲོད་ཞུགས་རྒྱུ་ཉུང་དུ་གཏོང་དགོས ། གང་ཐུབ་ཀྱིས་དུས་ཚོད་བེད་སྤྱད་ནས་དཔེ་ཀློག་དང་བསམ་གཞིགས་བྱེད་དགོས་ཤིང་། ལུའུ་ཞུན་ལྟར་གཞན་གྱི་ཁ་ཧྥེ་འཐུང་བའི་དུས་ཚོད་སྤྱད་དེ་སློབ་སྦྱོང་དང་བསམ་བློ་གཏོང་དགོས།
《ཀོང་ཏུང་དུ་ལས་ཀར་རྟོག་ཞིབ་གནང་སྐབས་ཀྱི་གསུང་བཤད། 》(2012ལོའི་ཟླ12ཚེས7ཉིན་གྱི་ཚེས11ཉིན)
ལས་བྱེད་པ་སློབ་སྦྱོང་ལ་བརྩོན་ཞིང་བསམ་གཞིགས་ལ་མཁས་དགོས་ཤིང་། མར་ཁེ་སི་རིང་ལུགས་ཀྱི་མ་ལག་ཏུ་གྱུར་བའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རིགས་པའི་གཞུང་ལུགས་ལ་སློབ་སྦྱོང་དང་། དེའི་ནང་ཁྱབ་པའི་ལངས་ཕྱོགས་དང་། ལྟ་བ། བྱེད་ཐབས་བཅས་ཁོང་དུ་ཆུད་པ། འཐབ་ཇུས་ཀྱི་བསམ་གཞིགས་དང་། གསར་གཏོད་ཀྱི་བསམ་གཞིགས། རྩོད་སྒྲུབ་ཀྱི་བསམ་གཞིགས། མ་མཐའི་བསམ་གཞིགས་བཅས་ཀྱི་ནུས་པ་ཆེ་རུ་གཏོང་བ་དང་། དུས་བབ་ལ་བརྡར་ཤ་ཡང་དག་གཅོད་པ་དང་ཐོག་མཐའ་བར་གསུམ་དུ་ཆབ་སྲིད་ཀྱི་ལངས་ཕྱོགས་བརྟན་པོ་ཡོང་བ་བཅས་བྱེད་དགོས།
《ཏང་དང་མི་དམངས་ལ་མཁོ་བའི་ལས་བྱེད་པ་བཟང་པོ་གསོ་སྐྱོང་དང་འདེམས་སྒྲུག་གང་ཐུབ་བྱ་དགོས། 》། (2013ལོའི་ཟླ6ཚེས28ཉིན། 《ཞི་ཅིན་ཕིང་གིས་རྒྱལ་སྲིད་སྐྱོང་ལུགས་སྐོར་གླེང་བ ། 》 ཕྱི་ཡིག་དཔེ་སྐྲུན་ཁང་གི2018ལོའི་རྒྱ་ཡིག་པར་གཞིའི་ཤོག་ངོས417བ།
བརྟག་དཔྱད་ཞིབ་འཇུག་བྱ་རྒྱུ་ནི་ལས་དོན་ཁག་ལེགས་པར་བསྒྲུབ་པའི་གཞི་རྩའི་ནུས་རྩལ་ཡིན། གནས་ཚུལ་ངོ་མ་མི་ཤེས་པར་རང་འདོད་ལྟར་ཐག་གཅོད་བྱས་ན་ལས་དོན་ཡག་པོ་བསྒྲུབ་མི་ཐུབ། ཏང་གི་ཚོགས་ཆེན་བཅུ་དགུ་བའི་དགོངས་དོན་དོན་ཐོག་ཏུ་འཁྱོལ་བ་བྱེད་པར་བརྟག་དཔྱད་ཞིབ་འཇུག་རྒྱ་ཁྱབ་དང་གཏིང་ཟབ་བྱས་ནས་འགལ་བ་དང་དཀའ་ངལ་མཐིལ་རྟོགས་དང་ལས་དོན་ཁག་ཏན་ཏིག་ངང་ཡག་པོ་བསྒྲུབ་དགོས། ཞིབ་འཇུག་གི་ཁྲོད་ཕྱི་ཚུལ་རིང་ལུགས་སྤངས་དགོས་བ་དང་། བརྟག་དཔྱད་ཞིབ་འཇུག་བྱེད་སྐབས་མི་དམངས་དགེ་རྒན་དུ་བསྟེན་པ་དང་མི་དམངས་ལ་སློབ་སྦྱོང་བྱ་དགོས། དཔོན་ཉམས་སྤངས་ནས་མང་ཚོགས་ཀྱི་བསམ་འཆར་མང་བའི་ས་ཆར་བསྐྱོད་པ་དང་། ལས་ཀ་ཅུང་མང་བ་དང་། གནས་ཚུལ་རྙོག་འཛིང་ཆེ་བ། རྣོ་ངར་ཆེ་བ་བཅས་ཀྱི་ས་ཆར་བསྐྱོད་དེ་གནས་ཚུལ་དངོས་རྟོག་ཞིབ་དང་། བྱ་བ་དངོས་སྒྲུབ་པ། ཕན་འབྲས་དངོས་གཉེར་བ་བཅས་ཀྱི་ཐད་ལ་འབད་བརྩོན་བྱ་དགོས།
《ཏང་འཛུགས་སྐྱོང་ལ་སྐུལ་འདེད་གཏོང་བའི་རླབས་ཆེན་སྒྲིག་བཀོད་གསར་པ་ཐོག་མཐའ་བར་གསུམ་དུ་ལག་བསྟར་བྱེད་དགོས》(2018ལོའི་ཟླ1ཚེས5ཉིན)
དུས་རབས་ཀྱི་རླབས་རྒྱུན་རྔམ་བརྗིད་ལྡན་པ་དང་། མི་དམངས་མང་ཚོགས་ཀྱིས་འཚོ་བ་སྔར་བས་ཡག་པོ་སྐྱེལ་ཐུབ་པའི་རེ་འདུན་ནན་པོའི་མདུན་དུ། ང་ཚོས་ཁེངས་དྲེགས་སྤུ་ཙམ་ཡང་བྱེད་མི་རུང་བ་དང་། སྒྱིད་ལུག་སྤུ་ཙམ་ཡང་བྱེད་མི་རུང་བར་ངེས་པར་དུ་ཞུམ་མེད་མདུན་བསྐྱོད་བྱས་ཏེ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བྱ་གཞག་མུ་མཐུད་དུ་མདུན་ཕྱོགས་སུ་སྐུལ་འདེད་གཏོང་བ་དང་ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་ཡོང་ཆེད་མུ་མཐུད་འབད་བརྩོན་བྱེད་དགོས་ཞེས་ནན་བཤད་གནང་བ་རེད།
《རྒྱལ་ཡོངས་མི་དམངས་འཐུས་མིའི་ཚོགས་ཆེན་སྐབས་བཅུ་གཉིས་པའི་གྲོས་ཚོགས་ཐེངས་དང་པོའི་ཐོག་གི་གསུང་བཤད།》(2013ལོའི་ཟླ་3ཚེས17ཉིན།)《ཞི་ཅིན་ཕིན་གྱིས་རྒྱལ་སྲིད་སྐྱོང་ལུགས་སྐོར་གླེང་བ།》ཕྱི་ཡིག་དཔེ་སྐྲུན་ཁང་གི་2018ལོའི་རྒྱ་ཡིག་པར་གཞིའི་ཤོག་ངོས་39པ།
ཡུན་རིང་འབད་བརྩོན་བྱས་པ་བརྒྱུད་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་སླེབས་ཡོད། དུས་རབས་གསར་པར་རྣམ་པ་གསར་པ་ཡོད་དགོས་ལ་བྱས་རྗེས་གསར་པ་དེ་བས་ཀྱང་འཇོག་དགོས། ཀྲུང་གོ་གུང་ཁྲན་ཏང་གི་ཚོགས་ཆེན་ཐེངས་བཅུ་དགུ་བ་ནས་ཐེངས་རྗེས་མའི་ཚོགས་ཆེན་ཐེངས་ཉི་ཤུ་བའི་བར་གྱི་ལོ་ལྔ་བོ་དེ“བརྒྱ་ལོ་གཉིས”ཀྱི་འབད་འཐབ་དམིགས་ཚད་མངོན་འགྱུར་བྱེད་པའི་ལོ་རྒྱུས་ཀྱི་འབྲེལ་མཚམས་སུ་གནས་ཡོད་པ་དང་ལོ་བརྒྱ་དང་པོའི་དམིགས་ཚད་མངོན་འགྱུར་ཡོང་བ་བྱ་རྒྱུ། བརྒྱ་ལོ་གཉིས་པའི་འབད་འཐབ་དམིགས་ཚད་འགོ་འཛུགས་རྒྱུ་རེད། དེའི་ནང་གི་དུས་ཚིགས་གལ་ཆེན་དེ་དག་ནི་ང་ཚོའི་ལས་ཀའི་གནས་ཚད་ཡིན།
《དུས་རབས་གསར་པར་རྣམ་པ་གསར་པ་ལྡན་དགོས་ལ་དེ་བས་བྱས་རྗེས་གསར་པ་འཇོག་དགོས》 (2017ལོའི་ཟླ10ཚེས25ཉིན། )
དུས་རབས་གསར་བ་ནི་འབད་བརྩོན་བྱེད་མཁན་གྱི་དུས་རབས་ཡིན། ང་ཚོའི་མི་དམངས་ཀྱིས་མཛེས་སྡུག་ལྡན་པའི་འཚོ་བར་ཡིད་སྨོན་བྱེད་བཞིན་པ་ང་ཚོསསེམས་སུ་བཟུང་ནས་ཐོག་མཐའ་བར་གསུམ་དུ་མི་དམངས་ཀྱི་ཆེད་དུ་འབད་བརྩོན་ལྷོད་མེད་དང་མི་དམངས་དང་མཉམ་དུ་འབད་འཐབ་བྱ་རྒྱུ་མཐའ་འཁྱོངས་ཀྱིས་དེ་རླབས་ཆེན་གྱི་འཐབ་རྩོད་དང་རླབས་ཆེན་གྱི་འཛུགས་སྐྲུན ། རླབས་ཆེན་གྱི་བྱ་གཞག་ལ་སྐུལ་འདེད་གཏོང་བ། རླབས་ཆེན་གྱི་ཕུགས་འདུན་མངོན་འགྱུར་བྱེད་པ་བཅས་ཀྱི་བརྒྱུད་རིམ་ཧྲིལ་པོར་ལག་བསྟར་ཏན་ཏིག་བྱས་ཏེ་མཐུན་སྒྲིལ་འབད་བརྩོན་གྱི་གསོན་ཉམས་ལྡན་པའི་རྣམ་པ་ཞིག་ཆགས་པ་བྱེད་དགོས།
《2008ལོའི་དཔྱིད་གསར་དུས་ཆེན་གྱི་རྟེན་འབྲེལ་ཚོགས་འདུའི་ཐོག་གི་གསུང་བཤད། 》(2012ལོའི་ཟླ་2ཚེས14ཉིན། )《མི་དམངས་ཉིན་རེའི་ཚགས་པར། 》2018ལོའི་ཟླ2ཚེས15ཉིན།


text:
རྒྱ་མགོ་མཐོ་ན་རྒྱ་མགོ་ཨེ་རེད།
མཐའ་མའི་བསྐྱར་བཅོས། (༣༠༡༩༩༩༠༥༣༠) ༠༣༢༠༡༡༠༠༡༦ད་འོ་ན། གནའ་བོའི་བོད་ཀྱི་གཏམ་དཔེར། རྒྱ་མགོ་མཐོ་ན་རྒྱ་མགོ་དང་། །བོད་མགོ་མཐོ་ན་བོད་མགོ། ཞེས་པ་ལྟར་བློ་བཟང་སེངྒེ་ཡང་བོད་རྒྱལ་ཁབ་དང་བོད་མི་རིགས་སོགས་ཀྱི་ཆེད་དུ་མིན་པར། རང་དོན་ཉེ་ཚེ་བའི་ཆེད་དུ་ཕྱིར་སྡོད་རྒྱ་མི་རིགས་ཀྱི་ངོ་བོའི་ཐོག་ནས་རྒྱ་ནག་ཏུ་བསྐྱོད་པ་རྒྱ་མགོ་མཐོ་རྒྱ་མགོ་ཞེས་པ་དེ་དང་། ད་ཆ་བོད་མིའི་ཆབ་སྲིད་ཀྱི་དབུ་ཁྲིད་མི་དམངས་ནས་ཐད་ཀར་འོས་འདེམས་བྱེད་པའི་བཀའ་ཁྲིའི་འོས་བསྡུའི་སྐབས་བོད་མགོ་མཐོ་ན་བོད་མགོ། ཞེས་པའི་དཔེ་ལྟར་བཀའ་ཁྲིའི་འོས་མིར་ལངས་པ་ཞིག་ཆགས་མི་འདུག་གམ།


text:
མདུན་ཤོག - རྩོམ་ཡིགབསྡོམས་པས་རྩོམ་ཡིག1317ཡོད།
-
དེབ་གསར་ངོ་སྤྲོད། 《 གླུ་སིལ་མ 》འཕྲིན་གསར།ན་གཞོན་སྙན་ངག་རྩོམ་མཁན་བརྒྱད་ཀྱིས་རང་ཉིད་ཀྱི་ཚོར་བ་དང་ཤེས་རབ། སྤོབས་པ་སོགས་ལ་བརྟེན་ནས《གླུ་སིལ་མ》ཞེས་པའི་སྙན་དེབ་ཅིག་བསྐྲུན་པར་སྙིང་ཁོང་རུས་པའི་གཏིང་ནས་རྟེན་འབྲེལ་ཞུ་བ་དང་ལྷན་དུ ། ཁོང་ཚོའི་སྙན་ངག་དག་ལས་ན་གཞོན་…ཟླ 2 སྔོན།1.80W 0 203
-
[འོས་སྦྱོར] སློབ་གསོ་གསར་པའི་ལག་ལེན་ཆེན་པོ་བཅུ་བྱེ་བྲག་ཏུ་བཤད་པ།བསྒྱུར་རྩོམ།ཀྲུའུ་ཡོང་ཞུན་གྱིས་བརྩམས། སྐལ་བརྟན་གྱིས་བསྒྱུར ། སློབ་གསོ་གསར་པས་ཐོག་མ་ཉིད་ནས་བཟུང་རང་འགུལ་གྱིས“ལག་ལེན”ཞེས་པའི་ཡིག་འབྲུ་འདི་གཉིས་རང་གི་དར་ཆའི་སྟེང་དུ་བརྐོས། རྒྱུ་མཚན་ནི་རང་རྒྱལ་ལ་སློབ་གསོའི་གཞུང་ལུགས་སྨ…ཟླ 11 སྔོན།6.96W 0 71
-
[འོས་སྦྱོར] མི་གཤིས་ཀྱི་ཟབ་སར་འཛུལ་བ།གློག་བརྙན་དཔྱད་བརྗོད།ཁེར་བུ། —ཟོན་ཐར་རྒྱལ་གྱི་གློག་བརྙན«དབུས་ལམ་གྱི་ཉི་མའི»བརྗོད་དོན་ལ་དཔྱད་པ། ནང་དོན་གནད་བསྡུས། དཔྱད་རྩོམ་འདིར་གློག་བརྙན་ནང་གི་མི་སྣ་གཙོ་བོ་ཉི་མ…ཟླ 11 སྔོན།14.41W 0 49
-
[འོས་སྦྱོར] གཞན་གཤིས་ཐེབས་བཞིན་པའི་རང་རེའི་བྱིས་པ་ཚོ།འབོལ་རྩོམ།རྩོམ་པ་པོ།འབར་སྐར་འཕྲིན། སྔོན་བརྗོད། བྱམས་བརྩེའི་ཐུགས་འདུན་དཀར་པོ་རང་གི་བུ་ཕྲུག་ལ་བཅངས་ཤིང་། ལྷག་བསམ་དང་སྙིང་སྟོབས་ཀྱིས་རང་གི་བུ་ཕྲུག་ཚོ་མ་འོངས་པའི་ལམ་ཁ་ཡང་དག་ཅིག་ལ་སྐྱེལ་འདོད་དང་། དེའི་ཆེད་དུ་ཉིན་རྟག་པར་བྲེལ…ལོ 1སྔོན།7.63W 0 82
-
[འོས་སྦྱོར] རང་གི་ཁྱོ་ག་ལ་ཕུལ་བའི་སྐྱེས་སྐར་སྨོན་ཚིགརྩོམ་རིགརྩོམ་པ་པོ། སྟོང་ཉིད་མ། སེམས་ཀྱི་མྱི། སྐྱེས་སྐར་ལ་རྟེན་འབྲེལ་ཞུ། ང་ཚོ་མི་རེ་རེ་ནི་སྲིད་པའི་ཁམས་ནས་སྟོན་རླུང་གིས་བདས་པའི་སྡོང་ལོ་ཞིག་དང་འདྲ་བར། གནས་ཚང་དང་ལོག་མལ་ཞིག་མེད་པར་སེམས་ངལ་སྐྱེས་ཏེ། འཁྱམ་འཁྱམ་པའི་མཐའ་མར…ལོ 1སྔོན།11.53W 0 110
-
ཤེས་ཡོན་པ་ནི་སྤྱི་ཚོགས་ཀྱི་སྐྱོན་གང་ཡོད་བརྗོད་ཕོད་མཁན་ཞིག་ཡིན་འོས།འབོལ་རྩོམ།རྩོམ་པ་པོ། ཀེ་རེའི་རོ་ལངས། གཅིག ཤེས་བྱ་མང་པོ་ཁོང་དུ་ཆུད་པས་ཤེས་ཡོན་པར་མི་ཐེ་ལ། དཔེ་ཀློག་གྲངས་མེད་མྱོང་པས་དེ་བས་ངེས་པ་མེད་ལ། ལྷ་རམས་པ་དང་འབུམ་རམས་པའི་ཆོ་ལོ་ཡོད་ཀྱང་ཤེས་ཡོན་པའི་གྲས་སུ་འགྲོ་བའི་རྒྱུ་མཚན་བགྲང་རྒྱ…ལོ 1སྔོན།5.17W 0 109
-
[འོས་སྦྱོར] གླེང་སློང་བ་ཐོག་མའི་གཏམ། སྒོ་ཤེས་རབ་རྒྱ་མཚོ།དཔེ་དེབ་འོས་སྦྱོར།གཅིག དེ་ཡང་ཕྱི་ལོ2017ལོའི་སྟོན་ཁར། 《ཨ་ནུ་དཔེ་ཚོགས》ཀྱི་ལས་ཀའི་དབུ་འཛིན་བཙན་པོ་གསེར་བ་ལགས་ནས་འབྲེལ་ཡོད་དགེ་རྒན་ཞིག་ལ་གྲོགས་དན་བཅོལ་ཏེ། བྱེས་བཞུགས་མཁས་དབང་ནམ་མཁའི་ནོར་བུ་ལགས་ཀྱི…ལོ 1སྔོན།5.66W 0 57
-
[འོས་སྦྱོར] 《ཡིད་འཕྲོག་ལྷ་མོའི》ཟློས་གར་ལ་མཇལ་རྗེས།མེལ་ཚེ། ཟི་ལིང་། གྲོགས་རྣོ་སྦྲེང་གིས་བོས་པ་ལྟར། ཐེངས་འདིར་རྨ་ལྷོ་ཟློས་གར་ཁང་གིས་བཟོས་པའི《ཡིད་འཕྲོག་ལ…རྩོམ་རིག་ཕྲན་དཔྱད། ལོ 1སྔོན།8.60W 0 61
-
[འོས་སྦྱོར] ནར་མ་སོན་པའི >རྩོམ་རིག་ཕྲན་དཔྱད།བསོད་ནམས་རྡོ་རྗེ། ཟི་ལིང་། ཉེ་བའི་ལོ་འདི་འགའི་རིང་ལ། གྲོང་ཁྱེར་ཟི་ལིང་དུ་འཚོ་བ་རོལ་མཁན་ཞིག་ལ་མཚོན་ན། བོད་ཀྱི་གློག་བརྙན་གསར་པ་དང་ཟློས་གར་གསར་པ། དུས་སྟོན་རྙིང་བ། དཔེ་དེབ་རྙིང་པ་སོགས་ལ་མྱོང་རོལ་བྱ་རྒྱུ་ནི…ལོ 1སྔོན།8.68W 0 51
-
[འོས་སྦྱོར] ཀཱ་ནཱ་གསེར་གྱི་ཏ་ལའི་གཟེངས་རྟགས་དང་འབྲེལ་བའི་འཕྲིན་གསར།ཁོ་རེ་ཡ་ལྷོ་མའི་གློག་བརྙན《འཁྲི་འབུ》 (རྒྱ་སྐད་དུ་《寄生虫》)ལ་སྐབས་72ཡི་ཀཱ་ནཱ ( cannes ) གསེར་གྱི་ཏ་ལའི་གཟེངས་རྟ…གློག་བརྙན་གནས་ཚུལ།,འཕྲིན་གསར། ལོ 1སྔོན།13.57W 0 52